Asid Askorbik: Definisi, Sifat, Formula Kimia & Kegunaan

Apakah itu Asid askorbik? Artikel ini akan membincangkan definisi, sifat, formula kimia, cara penghasilan dan kegunaan asid askorbik

Asid askorbik ataupun masyurnya lebih dikenali sebagai vitamin C adalah sejenis bahan antioksidan yang boleh ditemukan di dalam buah-buahan dan tumbuhan bersitrus seperti limau, lemon, jambu batu dan banyak lagi.

Asid askorbik banyak digunakan sebagai makanan tambahan di dalam diet untuk mencegah skurvi, iaitu penyakit yang terjadi disebabkan oleh kekurangan vitamin C di dalam badan. Ia juga sering digunakan untuk mengurangkan gejala selsema.

Asid askorbik ataupun vitamin C sangat penting bagi tubuh badan manusia dalam mengekalkan kesihatan tulang, gigi, tisu-tisu penghubung, otot, kulit dan kapilari darah.

Berabad lamanya, manusia terutamanya para pelayar mengalami pelbagai masalah kesihatan seperti gusi bengkak dan berdarah, gigi mudah tercabut, pendarahan di bawah kulit, dan luka yang lambat untuk sembuh yang terjadi disebabkan oleh kekurangan vitamin C di dalam badan. Simptom-simptom tersebut merujuk kepada penyakit skurvi.

Skurvi sudah menjadi satu lumrah kepada para pelayar yang berlayar pada jarak yang jauh dalam tempoh masa yang lama tanpa bekalan makanan yang segar, dengan huraian pertama yang jelas tentang penyakit itu terdapat dalam rekod zaman pertengahan Perang Salib Eropah. Menuju ke akhir kurun ke 15, skurvi dikatakan sebagai faktor utama yang menyebabkan kecacatan dalam kalangan pelayar dalam pelayaran laut yang panjang.

Walaupun pelaut Denmark sudah mengetahui tentang skurvi dan memasukkan lemon dan oren sebagai bekalan pelayaran, hanya pada tahun 1753 skurvi diiktiraf di dalam komuniti perubatan British sebagai penyakit yang berkait dengan kekurangan sumber di dalam diet.

Antara tahun 1920 sehingga 1930, Dr. Albert Szent-Györgyi, seorang profesor yang berasal daripada Hungary membuat satu penemuan yang sangat penting bagi memahami tentang nutrisi asas. Semasa menjalankan pelbagai siri eksperimen ke atas tumbuh-tumbuhan bersitrus, beliau menemukan bahawa pemerangan tumbuhan boleh disebabkan oleh peroksidase, iaitu sejenis enzim tumbuhan yang aktif ketika proses pengoksidaan berlaku.

Dengan menambahkan jus sitrus kepada peroksidase, proses pemerangan boleh dihentikan. Di dalam eksperimennya, Szent-Györgyi mengasingkan satu bahan yang dipanggil sebagai asid heksuronik yang beliau sangkakan aktif di dalam jus sitrus. Ini adalah langkah pertama bagi penemuan asid askorbik. Szent-Györgyi juga menjalankan eksperimen ke atas tikus mondok yang mana ia adalah sama seperti manusia. Tikus mondok memerlukan asid heksuronik untuk kekal sihat. Szent-Györgyi kemudiannya membuat keputusan untuk menamakan semula asid heksuronik kepada asid askorbik atau vitamin C, bersempena ciri-cirinya yang melawan skurvi.

Lapan puluh peratus bekalan asid askorbik di dalam dunia dihasilkan di China. Asid askorbik dihasilkan secara industri daripada glukosa menggunakan kaedah berdasarkan proses Reichstein. Langkah pertama daripada lima proses penghasilan asid askorbik, glukosa dihidrogenkan menggunakan pemangkin kepada sorbitol, yang mana ia kemudiannya akan dioksidakan oleh mikroorganisma Acetobacter suboxydans  kepada sorbos.

Hanya satu daripada enam kumpulan hidroksi dioksidakan oleh tindak balas enzim. Daripada langkah tersebut, asid askorbik boleh dihasilkan melalui dua cara. Empat kumpulan hidroksi yang berbaki ditukarkan kepada asetal melalui rawatan produk menggunakan aseton dengan kehadiran pemangkin asid.

Manakala bagi kumpulan hidroksil yang tidak dilindungi akan dioksidakan kepada asid karboksilik dengan cara ditindakbalaskan dengan pemangkin oksidan TEMPO (dijana semula oleh natrium hipoklorit- larutan peluntur). Berdasarkan sejarah, penyediaan secara industri melalui proses Reichtein menggunakan kalium permanganat sebagai larutan peluntur.

Satu lagi proses yang lebih berteknologi bio bagi penghasilan asid askorbik pertama dibangunkan pada tahun 1960-an di China. Proses ini mengatasi kegunaan kumpulan pelindung asetal. Spesies mikrob kedua yang diubah secara genetik seperti mutan Erwinia, mengoksida sorbos kepada 2-ketogluconic acid (2-KGA). Kaedah ini digunakan dengan sangat meluas oleh industri pengasilan asid askorbik di China, yang membekalkan sebanyak lapan puluh peratus jumlah asid askorbik kepada dunia.

Terdapat pelbagai kegunaan asid askorbik dalam kehidupan seharian kita, antaranya ialah:

Bahan tambahan makanan – kegunaan utama bagi l- asid askorbik dan garamnya ialah sebagai bahan tambahan makanan yang mana hampir kesemuanya digunakan untuk mencegah pengoksidaan.Suplemen diet – asid askorbik digunakan dengan sangat banyak sebagai bahan untuk pembuatan pil suplemen diet.Pengawet – asid askorbik mudah teroksida dan disebabkan itu ia digunakan sebagai pengawetAntioksidan – di dalam mikroskopi pendarfluor dan teknik berkaitan pendarfluor, asid askorbik boleh digunakan sebagai antioksidan untuk meningkatkan isyarat pendarfluor dan merencatkan pemutihan foto secara kimia.Menyingkirkan kesan logam – asid askorbik digunakan untuk menyingkirkan kesan logam seperti besi daripada permukaan kolam renang berkaca fiber.Di dalam industri pembuatan plastik, asid askorbik digunakan untuk mengumpulkan rantaian molekul dengan cepat dan kurang pembaziran daripada kaedah sintesis yang tradisional.Asid askorbik digunakan untuk menafikan kesan tablet iodin dalam penulenan air. Ia bertindak balas dengan air yang disterilkan, menghilangkan rasa, warna, dan bau iodin. Inilah sebabnya mengapa ia sering dijual sebagai set tablet kedua di kebanyakan kedai barangan sukan sebagai Tablet Peneutral Aqua Boleh Diminum, bersama-sama dengan tablet kalium iodida.Askorbat berdos tinggi intravena digunakan sebagai agen pengubahsuai tindak balas kemoterapi dan biologi. Pada masa ini ia masih berada di dalam ujian klinikal.

Fakta-fakta menarik tentang asid askorbik

Terdapat beberapa fakta menarik yang anda perlu tahu tentang asid askorbik atau vitamin C, antaranya ialah:

Walaupun ramai berpendapat bahawa buah oren mengandungi banyak vitamin C, tetapi buah oren bukanlah sumber vitamin C yang terbesar. Buah oren mengandungi 50 mg vitamin C bagi setiap 100 g, sementara makanan lain seperti anggur hitam mengandungi 177 mg, lada benggala merah mengandungi 139 mg, kiwi mengandungi 92.7 mg dan strawberi mengandungi 58.8 mg bagi setiap 100 g.Jika anda ingin membaiki kulit anda menggunakan vitamin C, adalah lebih baik menggunakan produk yang mengandungi bahan penting ini secara luaran daripada dalaman. Jika dipakai secara luaran, ianya diserap terus oleh kulit manakala jika dimakan, vitamin C tersebut akan dibahagikan kepada pelbagai jenis organ dan tisu yang lain. Tambahan, badan kita hanya menyerap jumlah tertentu daripada keseluruhan vitamin C yang dimakan. Selebihnya akan disingkirkan melalui air kencing.Vitamin C yang diamalkan secara luaran merangsang penghasilan kolagen yang mana ia akan menguatkan kulit dan mengurangkan pembentukan kedutan di kulit. Disebabkan itu, produk-produk kosmetik yang mempunyai vitamin C mempunyai kesan anti-penuaan yang baik.Vitamin C boleh mencerahkan kulit. Ia membantu memulihkan kulit yang kelihatan kusam disebabkan faktor penuaan atau akibat faktor luaran seperti asap rokok.Vitamin C ialah antioksidan yang sangat baik yang mampu meneutralkan radikal bebas seperti sinaran matahari, asap rokok dan lain-lain lagi. Radikal bebas ini boleh mengoksidakan sel dan melemahkan kolagen.

10 Makanan Tinggi Vitamin C10 Khasiat Vitamin C

Jenis Asid yang lain

Young. L (2019). 7 Things You Didn’t Know about Vitamin C. Live Young Blog. Multum. C (2020). Ascorbic Acid. Drugs.com.Marks. J (2020). Ascorbic Acid (Vitamin C). Everyday Health.National Center for Biotechnology Information (2021). PubChem Compound Summary for CID 54670067, Ascorbic acid. University of Szeged Albert Szent-Györgyi Medical Faculty (2002). Albert Szent-Györgyi’s Discovery of Vitamin C. Shiref. H, A. Sahai. M (2020), Albert Szent-Györgyi—The Scientist Who Discovered Vitamin C, Frontiers


Asid Fosforik: Definisi, Sifat, Formula Kimia & Kegunaan

Apakah itu Asid fosforik? Artikel ini akan membincangkan definisi, sifat, formula kimia, cara penghasilan dan kegunaan asid fosforik

Asid fosforik (H3PO4) ialah sejenis cecair yang tidak berwarna dan tidak berbau. Ia memberikan minuman ringan rasa yang tajam seperti di dalam air berkarbonat. Asid fosforik menghalang pertumbuhan kulat dan bakteria yang mana mudah membiak di dalam larutan yang bergula. Kebanyakan keasidan yang terdapat di dalam soda berasal dari asid fosforik.

Asid fosforik juga merupakan salah satu asid yang popular digunakan di dalam pelbagai jenis industri terutamanya industri pembuatan baja. Garam bagi asid ini dikenali sebagai fosfat. Fosfat banyak digunakan di dalam pertanian.

Asid fosforik termasuk di bawah kategori asid lemah. Satu lagi nama lain bagi asid fosforik ialah asid fosforik (V). Asid ini tidak toksik. Di dalam keadaan tulen, ia wujud di dalam bentuk pepejal pada suhu bilik dengan jisim molarnya ialah 97.99 g/mol. Asid ini kebanyakannya boleh didapati dalam bentuk larutan akues (hampir 85%).

Asid fosforik ditemukan secara bebas sebagai abu tulang pada tahun 1770 oleh dua orang ahli kimia daripada Sweden, Johann Gottlieb Gahn (1745–1818) dan Karl Wilhelm Scheele (1742–1786). Empat tahun kemudian, Scheele membuat penemuan bahawa asid fosforik boleh dibuat dengan cara menambahkan asid nitrik kepada fosforus.

Sifat fizikal asid fosforik

Asid fosforik tulen wujud dalam keadaan pepejal seperti kristal putih. Takat lebur bagi asid fosforik ialah 42.35° C. Apabila ketumpatannya berkurang, asid fosforik akan menjadi tidak berwarna, cecair yang likat, tidak berbau dengan ketumpatannya 1.885 g/mL. Ia tidak bertoksik dan tidak mudah meruap. Kepekatan asid fosforik yang paling biasa digunakan ialah 85% dalam air.

Sifat kimia asid fosforik

Asid fosforik mempunyi tiga atom hidrogen yang boleh digantikan. Maka, ia bertindak balas secara berbeza berbanding asid mineral yang lain. Ia boleh bertindak balas dengan alkali untuk menghasilkan tiga kelas garam dengan cara menggantikan satu, dua, atau tiga atom hidrogen, seperti Na2HPO4, NaH2PO4, dan Na3PO4  secara berasingan.

Pada suhu yang tinggi, molekul asid fosforik boleh bertindak balas bersama-sama dan bergabung untuk menghasilkan dimer, trimer dan juga rantaian polimer yang panjang atau siri seperti asid metafosforik dan asid polifosforik. pH asid ini adalah lebih kurang 2.14

Apabila bercakap tentang struktur asid fosforik, atom fosforus yang berada di tengah-tengah membentuk ikatan dengan atom oksiden melalui ikatan berganda. Ia juga bercantum dengan tiga kumpulan hidroksil (-OH) melalui ikatan tunggal seperti rajah di bawah;

Kebiasaannya, asid fosforik dibuat menggunakan dua proses yang berbeza, iaitu proses ‘basah’ dan proses haba.

Ketika proses basah, asid fosforik dihasilkan daripada batuan kristal yang terhasil secara semula jadi yang dipanggil sebagai fluorapatite. Batuan kristal tersebut mempunyai mineral fosfat. Fluorapatite kemudiannya bertindak balas dengan asid sulfurik pekat dan air.

Apabila tindak balas berlaku, ia akan menghasilkan pembentukan asid fosforik dan kalsium sulfat dan juga beberapa bahan lain yang tidak terlarut. Sebatian kimia yang berlebihan akan disingkirkan  melalui proses penapisan dan penyejatan. Asid kemudiannya dipekatkan lagi kepada 56-70% P2O5  menggunakan kaedah penyulingan vakum (vacuum distillation). Tindak balas tersebut boleh dilihat melalui persamaan kimia di bawah;

Ca5(PO4)3Cl + 5H2SO4 + 10H2O → 3H3PO4 + 5CaSO4·2H2O + HCl

Produk yang terhasil daripada proses basah asid ini ialah tidak tulen tetapi boleh digunakan tanpa perlu melalui proses penyucian selanjutnya bagi pembuatan baja.

Satu lagi kaedah yang digunakan untuk mendapatkan asid fosforik ialah proses haba. Di dalam proses ini, fosforus dipanaskan atau dibakar pada suhu yang tinggi dengan kehadiran udara. Hasil pembakaran tersebut membawa kepada penjanaan fosforus pentoksida yang kemudiannya dipekatkan untuk membentuk serbuk putih.

Seterusnya, air akan disingkirkan di dalam proses yang berbeza untuk mendapatkan asid fosforik. Kadangkala, wap air juga ditambah ke dalam pembakar di mana asid fosforik pekat terhasil.

Produk bagi proses tersebut kemudian dihantar terus ke menara penghidratan yang menjadi tempat gas fosforus oksida diserap dan asid fosforik diperolehi. Walaubagaimanapun, produk asid fosforik yang lebih tulen dihasilkan melalui kaedah yang pertama, proses basah.

Terdapat pelbagai kegunaan asid fosforik dalam pelbagai jenis industri, antaranya ialah;

Pertanian – salah satu kegunaan yang paling biasa bagi asid fosforik ialah dalam bidang pertanian. Ia digunakan dengan sangat meluas bagi penghasilan baja dan sebagai agen perasa di dalam makanan haiwan ternakan.Pergigian – asid fosforik digunakan dalam bidang pergigian sebagai larutan untuk membersihkan gigi. Asid fosforik juga ditemukan di dalam produk pembersih mulut. Ia juga boleh ditemukan di dalam ubat-ubatan anti-loya.Rawatan karat – asid fosforik digunakan untuk merawat dan menyingkirkan karat daripada komponen logam. Ia digunakan di dalam proses penukaran salutan fosfat.Produk penjagaan kulit – asid fosforik banyak digunakan untuk menyesuaikan atau mengawal paras pH di dalam produk penjagaan kulit. Ia turut digunakan di dalam ubat gigi, sabun, dan bahan pencuci.Industri makanan dan minuman – asid fosforik sering digunakan sebagai bahan tambahan di dalam makanan. Fungsi utamanya ialah untuk mengasidkan makana dan minuman.Lain-lain – ia digunakan di dalam sel bahan bakar asid fosforik, penghasilan karbon aktif, pemprosessan semikonduktor kompaun, dan digunakan di dalam industri pembuatan bir dan tenusu sebagai agen pembersih.

Jenis Asid yang lain

Vedantu (2021). Uses and Properties of Phosphoric Acid and Its Application. Byju’s (2021). Phosphoric Acid.Britannica, T. Editors of Encyclopaedia (2014, October 20). phosphoric acid. Encyclopedia Britannica.Goldman. R (2017). Is Phosphoric Acid Bad for Me?. Healthline. National Center for Biotechnology Information (2021). PubChem Compound Summary for CID 1004, Phosphoric acid.


Asid Benzoik: Definisi, Sifat, Formula Kimia & Kegunaan

Apakah itu Asid benzoik? Artikel ini akan membincangkan definisi, sifat, formula kimia, cara penghasilan dan kegunaan asid benzoik

Asid benzoik ialah sejenis sebatian organik yang boleh ditemui di dalam produk yang diguna pakai dalam kehidupan seharian kita. Antara industri yang banyak boleh ditemukan asid benzoik ialah industri pembuatan makanan dan kosmetik.

Ia bertindak sebagai bahan pengawet bagi pelbagai jenis produk seperti jeruk, jem, gincu, krim pencuci muka dan pelbagai lagi. Selain itu, asid benzoik juga bertindak sebagai pendahulu yang penting bagi pelbagai proses sintesis banyak sebatian organic yang lain.

Asid benzoik dengan formula kimianya C6H5COOH ialah sejenis asid karboksilik yang mana cincin benzena terlekat dengan kumpulan asid karboksiliknya. Memandangkan ia mempunyai cincin aromatic, asid benzoik dikenali sebagai asid karboksilik aromatik. Disebabkan kehadiran cincin aromatik tersebut, asid benzoik mempunyai bau yang agak menyenangkan.

Asid benzoik pertama kali diperihalkan di dalam sejarah pada abad ke-16. Asid benzoik wujud di dalam pelbagai jenis tumbuh-tumbuhan, yang mana ia membentuk kira-kira dua puluh peritus getah benzoin (sejenis resin sayuran). Ia pertama kali dibuat secara sintetik pada tahun 1860 daripada sebatian yang diperolehi daripada tar arang batu.

Ia kemudiannya dikilangkan secara komersial  dengan cara tindak balas kimia antara toluene dengan oksigen (suhu sekitar 200° C) dan dengan kehadiran kobalt dan garan mangan sebagai pemangkin. Asid benzoik tulen melebur pada suhu 122° C dan sedikit larut di dalam air.

Struktur bagi molekul C6H5COOH adalah seperti ilustrasi di bawah. Molekul asid benzoik ini mempunyai cincin benzena yang berhubung dengan kumpulan berfungsi karboksil. Molekul ini mempunyai 7 atom karbon, 6 atom hydrogen dan 2 atom oksigen.

Sifat kimia asid benzoik

Asid benzoik adalah sejenis bahan kimia yang boleh melarut di dalam air. Keterlarutannya di dalam air masing -masing pada suhu 25oC dan 100oC ialah 3.44 g/L dan 56.31 g/L. Asid benzoik juga larut di dalam larutan benzene, karbon tetraklorida, aseton dan alcohol. Pemalar penguraian asid (pKa) bagi asid benzoik ialah 4.2. pH bagi asid benzoik adalah di sekitar 2.5-4.0 dan ia merupakan asid lemah. Selain itu, tindak balas asid benzoik boleh berlaku di kumpulan karboksil atau di cincin aromatik.

Sifat fizikal asid benzoik

Asid benzoik wujud di dalam sebagai sebatian tidak berwarna di dalam keadaan pepejal, yang mana ia menunjukkan ciri sifat kristal. Struktur kristal bagi asid benzoik ialah monoklinik. Dengan kehadiran cincin aromatik di dalam struktur molekul asid benzoik, ia memberikan bauan yang menyenangkan untuk dihidu. Pada suhu 130oC, ketumpatan sebatian ini berkurang kepada 1.075 gram per kubik sentimeter (g/ cm3).

Asid benzoik dihasilkan secara komersial di dalam industri melalui kaedah pengoksidaan separa toluene dengan oksigen. Kobalt atau manganese naphthenates bertindak sebagai pemangkin di dalam proses ini. Proses penghasilan asid benzoik ini menggunakan bahan mentah yang banyak dan menghasilkan hasil yang tinggi.

Di dalam proses industri, terdapat tindak balas benzotriklorida dengan kalsium hidroksida di dalam air. Ia dilakukan menggunakan besi atau garam besi sebagai pemangkin. Sebagai hasilnya, kalsium benzoat ditukarkan kepada asid benzoik dengan asid hidroklorik. Produk tersebut mempunyai sejumlah besar terbitan asid benzoik berklorin.

Selain daripada penyediaan dengan skala yang besar dalam industri, asid benzoik juga boleh disediakan secara kecil-kecilan di dalam makmal. Penyediaan asid benzoik di dalam makmal adalah satu proses yang biasa dengan cara penghabluran (recrystallization) daripada air. Hal itu kerana asid benzoik mempunyai keterlarutan yang tinggi di dalam air panas dan keterlarutan yang rendah di dalam air sejuk. Proses ini kebiasaannya memberikan hasil asid benzoik sebanyak 65%.

Antara kaedah lain untuk menghasilkan asid benzoik ialah hidrolisis benzonitrile dan benzamide. Bromobenzene boleh ditukarkan kepada asid benzoik melalui kaedah karboksilasi perantara fenilmagnesium bromida. Selain  itu, kesemua terbitan benzil seperti benzil alkohol dan benzil klorida boleh dioksidakan kepada asid benzoik.

Terdapat banyak kegunaan asid benzoik, antaranya ialah;

Beberapa ester daripada asid benzoik bertindak sebagai pemplastikAsid benzoik dan garamnya, natrium benzoate digunakan sebagai pengawet makanan bagi pelbagai barangan makanan seperti minuman berkarbonat, sos barbeku, jeruk, dan salad dressing. Ia menghalang pembiakan bakteria dan kulat di dalam makanan.Asid benzoik digunakan di dalam kosmetik kerana ia boleh membantu merawat pelbagai masalah kulit seperti selaran matahari, kesan gigitan serangga, jangkitan kulat, iritasi di kulit dan pelbagai masalah lagi.Asid benzoik juga digunakan di dalam penyediaan wanigan dan bertindak sebagai pelaras pH.Kebiasaannya asid benzoik digunakan di dalam makanan berasid kerana mempunyai ciri-ciri antibakteria dan anti-kulat walaupun berada pada pH yang sangat rendahIa digunakan sebagai pengawet di dalam medium berasid, tetapi di dalam medium beralkali ia kehilangan aktiviti pengawetannya kerana terpecah menjadi ion.Asid benzoik digunakan sebagai pengawet kerana penambahannya tidak mengubah bau atau rasa sesebuah makanan.Kualiti pemeliharaannya melambatkan pendaraban mikroorganisma.Garam natrium bagi asid benzoik, natrium benzoate digunakan untuk merendahkan paras glisin di dalam darah. Memandangkan ikatan amida terbentuk di antara benzoate dan glisin, maka terdapat pembentukan asid hippurik yang kemudiannya dikumuhkan melalui air kencing.

Langkah keselamatan semasa mengendalikan asid benzoik

Asid benzoik adalah sejenis asid yang bukan toksik dan stabil di dalam keadaan biasa. Walaupun had pendedahan pekerjaan belum ditetapkan bagi asid benzoik, ia masih berisiko untuk membawa kemudaratan. Maka, disini dituliskan amalan pengendalian yang selamat bagi asid benzoik yang mesti sentiasa dipatuhi;

Basuh dan cuci tangan selepas mengendalikan asid benzoikGunakan asid benzoik hanya di tempat yang mempunyai pengudaraan yang baikKurangkan penghasilan dan pengumpulan habukHindarkan daripada terkena mata, kulit dan pakaianBasuh pakaian selepas mengendalikan asid benzoik

Jenis Asid yang lain

Toppr (2021). Benzoic Acid. VelocityEHS (2015). Benzoic Acid – Uses and Safety. Byju’s (2021). Benzoic Acid – C6H5COOH.Vedantu (2021). Benzoic Acid – Structure & Properties.Britannica, T. Editors of Encyclopaedia (2008, April 16). benzoic acid.


Hafnium: Definisi, Sifat, Sejarah dan Kegunaan

Apakah itu unsur Hafnium? Artikel ini akan membincangkan sifat, sejarah penghasilan Hafnium dan kegunaannnya dalam kehidupan seharian kita

Hafnium merupakan elemen peralihan yang berada di kumpulan 4. Fizikalnya berwarna kelabu-perak dan wujud dalam keadaan pepejal pada suhu bilik. Antara keunikan hafnium adalah para oengkaji menggunakan isotop hafnium bagi mendapatkan usia bumi. Berada di bawah zirconium dalam jadual berkala, hafnium mempunyai sifat seakan-akan zirconium malahan ianya sering ditemui bersama. Penemuan hafnium juga membolehkan saintis mendapatkan berat atom zirconium yang lebih tepat.

Antara sifat utama bagi hafnium adalah seperti berikut:

Nombor atom: 72Berat: 178.49Kumpulan: 4Takat lebur: 2233 oCTakat didih: 4600 oKetumpatan: 13.3

Sejarah dan Cara Penghasilan

Elemen hafnium dijumpai di Copenhagen pada tahun 1923. Asal nama hafnium adalah daripada perkataan Latin ‘Hafnia’ iaitu nama kota elemen ini ditemui. Sejak tahun 1869 lagi Dmitri Mendeleev menjangkakan akan terdapat satu elemen baharu yang masih belum ditemui. Namun pencariannya memakan masa yang agak lama kerana sukar untuk mendapatkan hafnium dalam keadaan tulen.

Idea penemuan hafnium bermula pada tahun 1921, dimana Neils Bohr menyarankan pencarian ditumpukan terhadap bijih zirconium. Ini kerana, kajian Bohr menjangkakan elemen baharu ini akan mempunyai sifat kimia seakan zirconium. Oleh itu, saintis Charlesde Hevesy dan Dirk Coster menumpukan kajian terhadap bijih mineral zirconium dengan menggunakan kaedah spekstroskopi sinar-x. Hasil penemuan dalam bijih zirconium lain menemui sebanyak 5% bijih tersebut mengandungi elemen hafnium. Ini menjadikan berat atom bagi zirconium yang telah dilaporkan diragui kerana terdapat hafnium didalam sebatian tersebut. Bagi mendapatkan berat atom zirconium sebenar, hafnium perlu diasingkan daripada sebatian.

Hanya pada tahun 1925, Anton Eduard van Arkel dan Jan Hendrik de Boer berjaya mendapatkan hafnium tulen melalui kaedah yang diasaskan mereka iaitu proses kristal bar. Kaedah ini menguraikan Hafnium tetraiodida (HfI4) menggunakan filamen wolfram panas yang menghasilkan hafnium tulen.

Harga pasaran bagi hafnium boleh mencecah 120 $ bagi 100 gram logam hafnium tulen. Sehingga kini, kaedah ini masih digunapakai bagi penghasilan hafnium secara komersial. Hafnium tetraklorida (HfCl4) akan melalui proses penurunan terlebih dahulu bagi menghasilkan logam hafnium. Kemudian proses Kristal bar dijalankan bagi tujuan permunian. Antara negara yang memproses hafnium adalah Australia dan Afrika Selatan. Namun hafnium tidak diproeses secara sendiri. Ianya dihasilkan sebagai produk sampingan daripada proses pemurnian zirconium kerana kos penulenan yang tinggi. Malahan bijih zirconium merupakan sumber utama hafnium secara semulajadi dimana kira-kira 1-5% daripada sebatian mineral zirconium adalah hafnium.

Secara umumnya, hafnium mempunyai kereaktifan dan sifat kimia yang sama seperti zirconium. Ianya bersifat stabil dan sukar menunjukkan reaksi terhadap air, asid dan alkali. Bagi membolehkan tindakbalas antara hafnium dengan elemen lain seperti nitrogen dan boron, suhu yang tinggi perlu digunakan. Sifat kereaktifan ini yang menentukan kesesuaian hafnium dalam aplikasi harian yang bersesuaian dengan kestabilannya.

Hafnium bertindakbalas bersama oksigen di udara menghasilkan hafnium oksida pada permukaannya. Tindakbalas ini boleh berlaku pada suhu bilik dalam kadar yang perlahan. Pada saiz kecil seperti dalam keadaan serbuk, hafnium merupakan bahan piroforik iaitu bahan yang mampu terbakat secara spontan apabila bertindakbalas bersama oksigen.

Hf + O2 → HfO2

Hafnium bersifat stabil dan tidak menunjukkan sebarang reaksi bersama air

Hafnium bertindakbalas bersama elemen kumpulan 17 iaitu florin, bromin, iodin dan klorin bagi menghasilkan sebatian halide berwarna putih.

Hf + 2 F2 → HfF4Hf + 2 Cl2 → HfCl4

Hf + 2 Br2 → HfBr4Hf + 2 I2 → HfI4

Hafnium tidak bertindakbalas bersama asid pada suhu rendah kecuali asid hidroflorik bagi menghasilkan kompleks fluoro.

Hafnium tidak menunjukkan sebarang reaksi terhadap bahan alkali pada suhu bilik

Kegunaan Hafnium dalam Kehidupan Harian

Walaupun mempunyai sifat kimia seakan zirconium, antara perbezaan jelas antara dua elemen ini adalah hafnium mempunyai kebolehan menyerap neutron sedangkan zirconium pula tidak menyerap neutron dalam keadaan tulen. Ini menjadikan hafnium ideal sebagai bahan buatan reaktor nuklear. selain itu, hafnium juga mempunyai sifat tahan kakisan kerana dilindungi lapisan oksida membolehkannya tahan lama.

Kegunaan lain hafnium adalah dalam lampu yang memerlukan gas. Ianya digunakan dalam filamen mentol dan mentol denyar fotografi. Selain itu, hafnium terdapat dalam geter yang bertujuan untuk menyingkirkan gas oksigen dan nitogen dalam tiub kerana hafnium dapat menyerap gas-gas tersebut. Dalam bidang industry pula, hafnium merupakan pemangkin bagi membantu proses pengpolimeran.

Logam hafnium sesuai diajadikan bahan tambahan dalam aloi. Antara logam yang biasa disatukan bersama hafnium adalah titanium dan niobium. Sebagai contoh, aloi hafnium-niobium digunakan di dalam aeroangkasa sebagai bahan enjin roket angkasa. Ini kerana aloi ini mempunyai ketahanan terhadap suhu yang amat tinggi. Manakala hafnium-nikel digunakan dalam enjin jet.

Sebatian hafnium carbide (HfC), tahan pada suhu sehingga 3890 oC. Sebatian ini digunakan dalam relau yang memerlukan bahan yang tidak mudah lebur dalam keadaan panas. Sebatian lain seperti hafnium oksida (HfO2) pula digunakan dalam pembuatan alatan elektronik seperti penebat elektrikal dan mikropemproses. Ianya disatukan bersama cip yang menggunakan silikon kerana tahan pada suhu yang lebih tinggi dan meningkatkan jangka hayat poduk elektrikal. Selain saiz yang lebih kecil, penggunaan tenaga adalah lebih efisyen dengan adanya hafnium.

Hafnium – BrintannicaHafnium – Royal Society of ChemistryHafnium – Livescience


Transformer: Definisi, Jenis, Cara Kerja & Kegunaan

Apakah itu transformer? Transformer adalah suatu alat atau komponen elektrik yang digunakan untuk menaik atau menurunkan voltan arus ulang alik.

Arus ulang alik adalah satu bentuk arus elektrik yang arah alirannya secara berulang alik. Arus ulang alik banyak digunakan di rumah dan premis perniagaan. Sebuah transformer terdiri daripada teras besi lembut yang mempunyai dua bahagian gegelung.

Gegelung primer disambung kepada bekalan voltan arus ulang alik manakala gegelung sekunder pula disambungkan dengan beban seperti mentol atau voltmeter. Litar di bahagian gegelung primer ini dikenali sebagai litar input dan litar output terletak di bahagian gegelung sekunder.

Transformer kuasa mula diguna pakai pada tahun 1884 dalam sistem pencahayaan elektrik. Alat ini mula diperkenalkan oleh Lucien Gaulard yang dilahirkan di Perancis pada tahun 1850. Sistem pencahayaan elektrik yang diciptakan adalah mengguna pakai arus ulang alik elektrik tenaga.

Seterusnya, arus ulang alik bervoltan tinggi telah diaplikasikan di stesen janakuasa di Deptford pada tahun 1891. Stesen ini merupakan stesen janakuasa moden yang pertama dibina dan menggunakan sistem arus ulang alik elektrik yang bervoltan tinggi.

Seterusnya, ahli fizik yang turut menyumbangkan kepakaran dalam penciptaan arus elektrik ialah Nikola Tesla yang lahir pada 10 Julai 1856 dan meninggal pada tarikh 7 Januari 1943. Penyelidikannya dalam asas penciptaan arus ulang alik yang diciptakan olehnya banyak digunakan dalam perkakas elektrik hingga ke hari ini.

Pada lewat kurun ke 19 dan awal kurun ke 20, revolusi dalam bidang elektromagnetik telah bermula dan Nikola Tesla merupakan penyumbang utama di sebalik revolusi ini. Dia mendapat pendidikan dalam pengajian kejuruteraan elektrik di Politeknik Austria dan mempelajari penggunaan arus ulang alik.

Pada tahun 1881, beliau telah menjawat jawatan sebagai ketua juruelektrik di syarikat belia bekerja sekaligus muncul sebagai jurutera pertama negara. Dia menyumbang kepintarannya dalam mencipta satu alat yang disebut sebagai pengulang iaitu arus ulang alik yang digunakan dalam sistem talian telefon dalam mendapatkan komunikasi yang lebih berkesan.

Bermula di bahagian litar input, dimana apabila arus ulang alik mengalir di gegelung primer, medan magnet yang berubah-ubah arah dan magnitud akan terhasil. Medan magnet ini kemudiannya akan merentasi gegelung sekunder. Ini menyebabkan berlaku perubahan atau pemotongan fluks magnet.

Proses aruhan elektromagnet telah berlaku dan ini menghasilkan arus aruhan serta daya gerak elektrik di litar output. Arus ulang alik amat penting dalam kegunaan transformer kerana hanya arus ulang alik yang menghasilkan fluks magnet dan menghasilkan aruhan elektromagnet di gegelung sekunder.

Arus terus tidak akan menghasilkan perubahan fluks magnet dan tiada aruhan elektromagnet berlaku di gegelung sekunder jika arus terus digunakan. itulah perbezaan antara arus terus dan arus ulang alik.

Transformer injak naik digunakan untuk meningkatkan voltan arus ulang alik. Untuk tujuan ini, bilangan lilitan di gegelung sekunder haruslah lebih banyak daripada gegelung primer. Maka, voltan sekunder yang terhasil akan melebihi voltan primer.

Bagi transformer injak turun pula, ia digunakan untuk menurunkan voltan arus ulang alik. Bilangan lilitan gegelung sekunder adalah lebih kecil dan sedikit berbanding jumlah lilitan di gegelung primer. Maka, voltan yang terhasil pada gegelung sekunder lebih kecil berbending voltan yang terhasil di gegelung primer.

Pengecas telefon bimbit adalah salah satu contoh kepada penggunaan transformer injak turun. Selalunya telefon bimbit hanya memerlukan voltan sekitar 5V sahaja. Tansformer jenis injak turun diperlukan bagi penggunaan alat elektrik yang memerlukan voltan yang rendah.

Hubungkait antara empat kuantiti penting dalam prinsip kerja tansformer iaitu gegelung primer (Np), gegelung sekunder (Ns), voltan primer (Vp) dan voltan sekunder (Vs) boleh diterbitkan dalam formula di bawah:

Transformer Ideal dan Transformer Tidak Ideal

Transformer ideal mempunyai kecekapan 100%, tidak mempunyai sebarang kehilangan tenaga dan semasa ia sedang berfungsi kuasa output sama dengan kuasa input. Formula bagi transformer ideal adalah:

Faktor Kehilangan Tenaga Daripada Transformer

Transformer tidak ideal bermakna transformer itu kehilangan tenaga ketika ia berfungsi. Terdapat banyak faktor dalam kehilangan tenaga tersebut antaranya ialah:

Rintangan pada gegelung menyebabkan berlakunya kehilangan tenaga dalam bentuk haba. Ia dapat dikurangkan jika dawai gegelung yang lebih tebal digunakan.

Proses Kemagnetan Teras Besi

Setiap kali arus ulang alik bertukar arah, tenaga digunakan untuk memagnetkan dan menyahmagnetkan teras besi yang mana arus ulang alik mengalir di geglung primer. Ini menyebabkan berlakunya kehilangan tenaga. Bagi mengatasi masalah inu, teras besi lembut diguna pakai kerana sifatnya yang mudah di magnetkan dan dinyahmagnetkan.

Berlaku Kebocoran Fluks Magnet

Fluks magnet yang dihasilkan dalam gegelung primer tidak berjaya merentasi gegelung sekunder. Kebocoran fluks magnet ini mengurangkan daya gerak elektrik aruhan dalam gegelung sekunder. Bagi mengurangkan masalah ini gegelung primer dan gegelung sekunder dililitkan lebih rapat antara satu sama lain.

Kesan Pemanasan Arus Pusar

Kesan pemanasan arus pusar yang teraruh dalam teras besi juga merupakan ciri-ciri untuk transformer tidal ideal. Apabila berlaku proses aruhan elektromagnet pada gegelung sekunder, arus aruhan sepatutnya mengalir ke litar sekunder. Namun, ada arus yang mengalir di teras besi. Arus yang mengalir di teras besi ini disebut sebagai arus pusar. Pengaliran arus ini menyebabkan besi menjadi panas. Bagi mengatasi atau mengurangkan masalah ini, teras besi berlamina atau berlapis digunakan.

Jika berlaku kehilangan tenaga, maknanya kecekapan sesuatu transformer itu kurang daripada 100% atau kuasa output tidak lagi sama dengan kuasa input. Kecekapan sesuatu transformer dikira menggunakan formula di bawah:

Kegunaan Transformer dalam Kehidupan Harian

Perkakasan elektrik banyak menggunakan transformer injak turun dan injak naik. Antara contoh mesin yang menggunakan transformer injak turun ialah, pengecas komputer riba, mesin fotokopi dan mesin kimpalan. Manakala ketuhar gelombang, defibrillator dan mesin sinar-X menggunakan transformer injak naik. Komponen transformer ini amatlah penting dalam perkakasan elektrik selaras dengan fungsinya untuk meningkatkan voltan atau menurunkan voltan.

Buku Teks Fizik KSSM Tingkatan 5EduwebTV: Fizik Tingkatan 5 – Transformer


Flerovium: Definisi, Sifat, Sejarah dan Kegunaan

Apakah itu unsur Flerovium? Artikel ini akan membincangkan sifat, sejarah penghasilan Flerovium dan kegunaannnya dalam kehidupan seharian kita

Flerovium merupakan unsur kimia buatan atau sintetik dan dikategorikan sebagai unsur yang berat. Dalam jadual berkala unsur, ia mempunyai simbol Fl dan berat atom 114. Flerovium merupakan unsur yang sangat radioaktif dan sangat berbahaya. Ia terletak dalam blok-p dan merupakan unsur transaktinid.

Ia juga merupakan unsur yang paling berat dalam kumpulan karbon. Dalam keadaan normal, saintis berpendapat, ia wujud dalam keadaan cecair. Oleh kerana Flerovium merupakan suatu unsur sintetik yang baharu, saintis masih giat untuk mengkaji dan mengumpulkan data mengenainya.

Sifat Fizikal dan Sifat Kimia Flerovium

Setiap unsur Kimia pasti mempunyai sifat-sifat dan ciri-ciri yang tersendiri. Sifat ini dapat dibahagikan kepada sifat fizikal dan sifat kimia.

Oleh kerana Flerovium merupakan suatu unsur yang baru ditemui, kajian lebih lanjut giat dijalankan bagi mengenal pasti ciri-cirinya. Selain itu, unsur ini sangat sukar didapati dan terhad selain kos penghasilannya sangat tinggi. Hanya beberapa ciri-ciri sudah dikenal pasti dan majoritinya masih belum diterokai. Antara sifat fizikal yang telah dikenal pasti ialah, flerovium wujud dalam keadaan cecair pada suhu bilik.

Simbol: FINombor atom: 114Berat atom: 289Kumpulan: 14Takat lebur: -73 °C (jangkaan)Takat didih: 107 °C (jangkaan)Ketumpatan: 9.928 g/L (jangkaan)Konfigurasi elektron: [Rn] 5f14 6d10 7s2

Sejak tahun 1940 hingga tahun 1960, saintis telah mengemukakan teori bahawa unsur unsur berat ini tidak terjadi secara semulajadi. Ini kerana, unsur unsur ini mempunyai separuh hayat yang sangat singkat disebabkan pembelahan spontan (spontaneous fission). Sejak waktu ini, kajian giat dijalankan bagi mengenal pasti unsur-unsur baru yang berat ini.

Flerovium pertama kali berjaya dihasilkan pada bulan Disember 1998 oleh sekumpulan saintis di Joint Institute for Nuclear Research (JINR) di Dubna, Rusia. Kajian ini diketuai oleh Yuri Oganessian. Beliau telah membedil plutonium-244 dengan nukleus kalsium-48.

Tindak balas ini telah berjaya mengesan satu atom flerovium. Walaupun atom ini mereput dalam tempoh yang singkat iaitu 30.4 saat, namun ia merupakan suatu kejayaan kepada pasukan Yuri kerana beberapa percubaan pada tahun sebelumnya telah gagal. Percubaan kali ini telah menggunakan alatan yang lebih moden dan canggih. Kajian ini telah diterbitkan pada bulan Januari 1999. Flerovium secara rasmi telah ditemui pada bulan Jun 1999. Kali ini, dua atom Flerovium telah berjaya dihasilkan.

Pada tahun 2009, Joint Working Party (JWP) IUPAC  telah menerbitkan suatu laporan untuk mengiktiraf unsur baru ini. Seterusnya pada tahun 2011, selepas meneliti kajian di Dubna pada tahun 1999, IUPAC telah bersetuju untuk mengiktiraf Flerovium sebagai suatu unsur baru.  Flerovium mendapat namanya daripada seorang saintis Soviet iaitu Georgy Flyorov. Beliau merupakan penyelidik awal yang menyelidik tentang unsur-unsur baru ini di Flerov Laboratory of Nuclear Reactions (FLNR). Pada tahun 2016, sepasukan penyelidik dari Jepun telah melaporkan berjaya menghasilkan isotop Flerovium-290.

Kegunaan dan Aplikasi dalam Kehidupan

Setakat hari ini, unsur Flerovium tidak digunakan oleh manusia dalam kehidupan seharian oleh kerana sifatnya yang sangat radioaktif dan berbahaya. Belum ada data yang menunjukkan ianya digunakan oleh kerana sumbernya yang sangat terhad dan hampir tiada.  Saintis di seluruh dunia masih giat untuk menghasilkan sumber Flerovium dalam skala yang besar.


Aluminium: Definisi, Sifat, Sejarah dan Kegunaan

Apakah itu unsur aluminium dan sifat-nya? Artikel ini akan membincangkan sifat, sejarah penghasilan aluminium dan kegunaannnya dalam kehidupan seharian kita

Aluminium merupakan unsur logam berwarna putih keperakan, lembut, tidak bermagnet, ringan serta mulur berada dalam kumpulan 13 jadual berkala. Ia mempunyai ketumpatan yang rendah berbanding logam lain dan unsur yang paling banyak berada dalam kerak bumi dan logam bukan ferus yang paling banyak digunakan.

Aluminum tidak ditemui secara semulajadi tetapi wujud dalam bentuk sebatian pada sebahagian besar batu-batuan, tumbuh-tumbuhan dan haiwan yang merangkumi kira-kira 8% daripada kerak bumi.

Selain itu, aluminum juga merupakan unsur kimia yang paling banyak terdapat di planet setelah oksigen dan silikon juga merupakan konduktor haba dan elektrik yang baik. Aluminum pertama kali dijumpai pada tahun 1824 and mengambil masa 56 tahun untuk dipelajari sebelum digunakan di industri.

Nombor Atom: 13Berat Atom: 25.98Kumpulan: 13Takat lebur: 660.323°CTakat didih: 2519°CKetumpatan (g cm−3): 2.70

Gambarajah di atas menunjukkan proses Hall-Héroult untuk menghasilkan aluminium.

Orang pertama yang mengkaji aluminium ialah Hans Christian Oersted yang ditemuinya di Copenhagen Denmark pada tahun 1825.  Dia memanaskan aluminium klorida dengan kalium untuk mendapatkan aluminum.

Walaubagimanapun, sampelnya yang ditemuinya itu tidak asli. Kemudian kajiannya ditambah baik oleh seorang ahli kimia Jerman iaitu Friedrich Wöhler lalu berjaya menghasilkan aluminium tulen buat kali pertamanya pada tahun yang sama dengan menggantikan sampel berkenaan dengan natrium dan bukannya kalium.

Proses penghasilan aluminium iaitu The Hall–Héroult telah dicipta pada tahun 1886 oleh Paul Héroult yang merupakan seorang ahli kimia Perancis. Dia membuka kilang pengeluaran aluminium berskala besar yang pertama di Pittsburgh. Syarikat itu kemudian berubah menjadi Syarikat Aluminium America kemudian Alcoa.

Aluminium lazimnya dihasilkan menggunakan teknik primer dimana aluminium diekstrak daripada bijih bauksit untuk mengasilkan aluminium tulen dengan menggunakan proses Hall- Héroult.

Untuk memudahkan kita memahami proses ini, anda perlu ingat penghasilan aluminum terbahagi kepada 3 peringkat. Peringkat yang pertama bauksit yang mengandungi aluminium diekstrak daripada tanah. Peringkat kedua bauksit yang diekstrak akan diproses menjadi alumina atau dikenali sebagai aluminium oksida melalui proses Bayer dan peringkat ketiga aluminium tulen dihasilkan melalui pengurangan elektrolit dimana aluminium oksida dipecahkan kepada komponennya menggunakan arus elektrik.

Kira-kira 4-5 tan bauksit boleh diproses menjadi 2 tan alumina yang akan menghasilkan kira-kira 1 tan aluminium. Semasa proses Hall-Héroult, alumina dileburkan di dalam tab krolit di dalam kuali keluli yang dilapisi oleh karbon.

Kemudian anod karbon dimasukkan pada bahagian atas tab mandi dan arus elektrik dialirkan pada bahagian anod. Semasa proses, atom oksigen terpisah daripada alumina dan bergabung dengan anod karbon lalu meninggalkan sisa lebihan cairan aluminium pada bahagian bawah kuali. Aluminium yang cair itu disedut keluar secara berkala lalu aluminum yang asli dihasilkan.

Aluminum dalam bentuk serbuk bertindak balas dengan cecair oksigen dalam keadaan normal lalu menghasilkan letupan.

Ia juga mudah menyambar api jika terdedah di udara. Aluminum membentuk lapisan oksida yang nipis pada suhu persekitaran untuk melindungi logam dari hakisan apabila bersentuhan dengan oksigen, air atau asid cair. Aluminium juga bertindak balas dengan air panas serta asid dan alkali.

Aluminum akan mudah terhakis jika dicampur dengan klorida seperti sodium klorida. Lapisan oksida aluminium mampu dimusnahkan jika terdedah kepada merkuri. Aluminium bertindak balas secara perlahan dengan asid cair manakala larut dalam asid hidroklorik yang pekat bahkan aluminium yang asli bertindak balas dengan pantas apabila dicampur dengan alkali seperti sodium dan potasium hidroksida.

Memandangkan aluminum mempunyai ikatan yang kuat dengan oksigen, ia akan terbakar jika terdedah pada karbon monoksida dan carbon dioksida yang menghasilkan nyalaan lalu membentuk aluminium oksida dan carbida. Apabila hidrida aluminium oksida dicampur dengan asid sulfurik akan menghasilkan sebatian aluminum sulfida iaitu sejenis garam tanpa warna.

Aplikasi dan kegunaan harian

Aluminium banyak digunakan dalam pembuatan seperti tin, peralatan dapur, bingkai tingkap dan bahagian pada kapal terbang.

Ini kerana aluminium mempunyai beberapa ciri-ciri keistimewaan seperti ketumpatan yang rendah, tidak toksik serta mempunyai kerintangan terhadap hakisan yang tinggi serta mudah dibentuk.

Ia sering dijadikan sebagai aloi dengan kuprum, mangan  magnesium dan silikon. Ia sangat penting dalam pembinaan kapal terbang dan lain-lain bentuk pengangkutan kerana sifatnya yang ringan tetapi kuat.

Aluminium juga konduktor elektrik yang baik. Justeru ia selalu digunakan dalam isyarat penghantaran elektrik. Tambahan pula, ia lebih murah daripada tembaga. Apabila disejat di dalam vakum, aluminium membentuk salutan yang sangat reflektif pada cahaya dan haba.

Ia tidak mudah rosak seperti lapisan perak. Salutan aluminium mempunyai banyak kegunaan termasuklah pembuatan cermin teleskop, kertas hiasan dan alat mainan. Aluminium oksida juga digunakan untuk membuat rubi dan nilam sintetik pada laser. Serbuk aluminium adalah komponen penting yang digunakan dalam peluru berpandu dan bahan api roket.

Aluminium – Royal Society of ChemistryAluminium – LivescienceAluminium – Britannica


10 Khasiat Kacang Panjang yang Anda Perlu Tahu

Apakah khasiat kacang panjang pada kesihatan? Artikel ini akan membincangkan khasiat kacang panjang, kandungan nutrisi dan kompaun sihat di dalamnya

Kacang panjang ataupun nama saintifiknya Vigna unguiculata subsp. sesquipedalis merupakan sejenis tumbuhan yang berketinggian antara 8 ke 12 kaki dan tumbuh dengan memanjat dan melilit pada penyokong. Ianya tumbuh di kawasan tanah gambut, BRIS atau tanah bekas lombong.

Tumbuhan ini berasal dari negara Afrika dan kebiasaannya tumbuh di kawasan dan zon panas. Di Malaysia, kacang panjang sering dijadikan ulam-ulaman yang dimakan bersama nasi putih. Apakah kebaikan kacang panjang terhadap kesihatan tubuh badan kita? Artikel ini akan membincangkan dengan lebih lanjut akan kebaikan kacang panjang terhadap kesihatan.

Kandungan Nutrisi dan Komponen Berkhasiat

Berikut merupakan kandungan nutrisi yang terdapat pada kacang panjang.

Kalori: 33kcalProtein: 2.1gKarbohidrat: 4gSerat: 1.5gLemak: 0.9gKalsium:61mgZat Besi: 0.8mgKalium: 53mgNatrium: 5mg

Berdasarkan jadual di atas, setiap 100 g kacang kuda dapat membekalkan sebanyak 33 kcal tenaga. Bagi makronutrisi pula, ianya dapat membekalkan sebanyak 2.1 g protein, 4 g karbohidrat, 1.4 g serat dan 0.9 g lemak. Bagi kandungan mikronutrisi pula, ianya dapat membekalkan sebanyak 61 mg kalsium, 0.8 mg zat besi, 53 mg kalium dan 5 mg natrium.

Kacang panjang juga mempunyai pelbagai komponen yang berkhasiat. Antaranya adalah mangan, asid folik, beta karotin, vitamin C dan pelbagai lagi di mana kebaikannya akan dibincangkan di bawah.

10 Khasiat kacang panjang kepada kesihatan

1. Rendah kandungan kalori

Tahukah anda sayur-sayuran merupakan antara makanan yang rendah kandungan kalorinya? Berdasarkan jadual di atas, setiap 100 g kacang panjang hanya mengandungi sebanyak 33 kcal tenaga. Satu jumlah yang rendah bukan?

Dengan mengambil sayuran ini, anda dapat mengawal pengambilan kalori harian tetapi masih tetap merasa kenyang jika diambil secara seimbang bersama dengan kumpulan makanan yang lain. Jadi bagi sesiapa yang ingin menurunkan berat badan jangan lupa untuk tambahkan sayuran di dalam diet harian ya.

2.  Meningkatkan kesihatan sistem penghadaman

Sembelit merupakan antara masalah yang berkait dengan sistem penghadaman di mana pengalaminya akan mengalami masalah untuk membuang air besar. Kacang panjang merupakan sayur yang mengandungi sumber serat dan dapat meransang proses pergerakkan usus (peristalsis) lalu dapat mencegah masalah sembelit.

3. Sumber serat harian

Tahukah anda berapakah jumlah serat yang perlu kita ambil sehari? Seorang lelaki atau wanita dewasa disarankan untuk mengambil sebanyak 25 ke 30 g serat sehari namun kajian mendapati bahawa pengambilan serat harian kita masih tidak mencukupi.

Keperluan serat harian dapat dipenuhi dengan pengambilan 2 hidangan buah, 3 hidangan sayur-sayuran dan 1 hidangan makanan bijirin penuh sehari. Kacang panjang merupakan antara sumber serat di dalam makanan anda dan pengambilannya membantu untuk mencukupkan keperluan serat harian.

4. Bagus bagi pesakit diabetes

Pesakit diabetes sering mengalami masalah untuk mengawal paras gula di dalam darah mereka. Seringkali pemeriksaan gula di dalam darah selepas makan menunjukkan peningkatan gula yang agak tinggi.

Tahukah anda bahawa dengan menambah serat di dalam diet dalam membantu pesakit diabetes untuk mengawal gula di dalam darah mereka. Selepas ini, pastikan makanan yang diambil oleh anda seimbang dari semua jenis kumpulan makanan untuk pengawalan paras gula yang lebih baik.

5. Kaya dengan sumber folat

Antara sumber folat yang terdapat pada kacang panjang adalah asid folik. Antara kebaikan asid folik adalah dapat mencegah spina bifida iaitu kecacatan pada bayi dan sangat penting untuk diambil oleh wanita yang sedang merancang untuk hamil, diperlukan untuk penghasilan DNA dan RNA, nutrisi untuk otak, membantu pembahagian sel dan pelbagai lagi.

6. Kaya dengan vitamin C

Pasti ramai yang sudah tahu akan kebaikan vitamin C. Vitamin C merupakan sejenis vitamin larut air yang mempunyai pelbagai kebaikan seperti dapat mencegah skurvi.

Skurvi adalah salah satu penyakit di mana badan kekurangan vitamin C. pengambilan sayur-sayuran dan buah-buahan di dalam diet sehari dapat mencukupkan keperluan vitamin C seharian, tidak perlu untuk membelanjakan duit untuk membeli suplemen tambahan lagi.

7. Menjaga kesihatan kulit

Siapa yang tidak mahu kulit yang sentiasa sihat dan kelihatan sihat. Kacang panjang mengandungi vitamin C yang dapat menjaga kesihatan kulit kerana vitamin C dapat membantu mengurangkan kedutan, melambatkan proses penuaan dan membantu penghasilan kolagen.

8. Mencegah radikal bebas

Radikal bebas adalah komponen yang dapat menyebabkan kerosakkan pada sel. Kacang panjang mengandungi beberapa komponen yang bersifat antioksida seperti vitamin C yang dapat mencegah oksidasi yang disebabkan oleh radikal bebas.

9. Meningkatkan sistem imunisasi

Sistem imunisasi adalah salah satu sistem pada tubuh badan kita yang berfungsi untuk melindungi diri bahaya dan serangan patogen luar. Kacang panjang mengandungi vitamin B1 yang dapat meningkatkan sistem imunisasi tubuh badan. Vitamin B1 membantu pengeluaran asid hidroklorik yang dapat membantu penghadaman dengan lebih baik.

10. Kaya dengan vitamin K

Vitamin K mempunyai pelbagai kebaikan terhadap kesihatan antaranya adalah menjaga kesihatan jantung, mencegah masalah kerapuhan tulang, dan mencegah masalah Alzheimer’s.

Konklusinya terdapat pelbagai kebaikan yang dapat diperolehi daripada pengambilan kacang panjang. Oleh itu, rajin-rajinlah untuk menambah sayur di dalam diet seharian anda. Pengambilan diet yang seimbang mengikut saranan pasti membantu meningkatkan taraf kesihatan dan berupaya untuk mencegah pelbagai jenis penyakit.

Khasiat Tumbuh-tumbuhan yang lain

Sayur-sayuran. Laman Web Rasmi Jabatan Pertanian Pulau Pinang. (n.d.). 59 health benefits of yard long beans for a better life. DrHealthBenefits.com. (2018).


10 Khasiat Kacang Kuda yang Anda Perlu Tahu

Apakah khasiat kacang kuda kepada kesihatan? Artikel ini akan membincangkan khasiat kacang kuda, kandungan nutrisi dan kompaun sihat di dalamnya.

Pengenalan
Kandungan Nutrisi
Komponen Sihat dalam Kacang Kuda
Khasiat Kacang Kuda

Siapa sahaja yang tidak kenal akan kacang kuda, sejenis makanan yang sering dijadikan snek oleh rakyat Malaysia. Pelbagai kaedah penyediaan kacang kuda sebagai snek antaranya adalah merebus ataupun digoreng bersama sambal.

Selain dijadikan snek, kacang kuda juga digunakan di dalam penyediaan makanan terutamanya penyediaan makanan masyarakat India. Kacang kuda atau nama saintifiknya Cicer arietinum merupakan sejenis legum yang berasal dari keluarga Fabaceae. Pokok kacang kuda mempunyai ketinggian antara 20 ke 50 cm dan mempunyai daun yang bersaiz kecil.

Kacang pula boleh didapati di dalam pod pada pokok tersebut di mana setiap pod mempunyai antara 2 ke 3 biji kacang kuda. Adakah anda tahu apakah kebaikan kacang kuda terhadap kesihatan tubuh badan? Artikel ini akan membincangkan dengan lebih lanjut akan kebaikan kacang kuda kepada kesihatan.

Berikut merupakan kandungan nutrisi yang terdapat pada kacang kuda.

Kalori: 365kcalProtein: 20.4gKarbohidrat: 59.4gSerat: 2.6gLemak: 5.1gKalsium: 144mgZat Besi: 6.9mgKalium: 835mgNatrium: 7mg

Berdasarkan jadual di atas, setiap 100 g kacang kuda dapat membekalkan sebanyak 365 kcal tenaga. Bagi makronutrisi pula, ianya dapat membekalkan sebanyak 20.4 g protein, 59.4 g karbohidrat, 2.6 g serat dan 5.1 g lemak. Bagi kandungan mikronutrisi pula, ianya dapat membekalkan sebanyak 144 mg kalsium, 6.9 mg zat besi, 835 mg kalium dan 7 mg natrium.

Komponen sihat dalam kacang kuda

Berikut merupakan antara komponen berkhasiat yang boleh didapati di dalam kacang kuda.

Karotenoid adalah sejenis pigmen yang memberikan warna yang terang kepada tumbuh-tumbuhan seperti sayur-sayuran dan buah-buahan. Kehadiran karotenoid ini memberikan warna seperti merah, kuning dan jingga kepada tumbuh-tumbuhan. Antara karotenoid yang terdapat di dalam kacang kuda adalah B-karotin, lutein, zeaxanthin, B-crytoxanthin dan likopena.

Isoflavon adalah komponen yang tidak asing lagi bagi kumpulan legum. Benih kacang kuda mengandungi beberapa kandungan fenolik seperti isoflavon biochanin A dan formononetin.

10 Khasiat kacang kuda kepada kesihatan

Berikut merupakan antara kebaikan kacang kuda terhadap kesihatan.

1. Mengurangkan paras kolesterol (1)

Terdapat dua jenis kolesterol di dalam darah iaitu kolesterol baik seperti HDL dan kolesterol tidak baik seperti TG, LDL dan VLDL. Peningkatan jumlah kolesterol tidak baik dapat meningkatkan risiko untuk mendapat penyakit yang berkait dengan sistem kardiovaskular.

Kacang kuda mengandungi komponen serat larut yang dapat mengurangkan paras kolesterol di dalam darah. Kandungan isoflavon yang terdapat di dalamnya juga dapat membantu mengurangkan risiko mendapat penyakit jantung.

Boleh baja berkenaan Kolesterol Tinggi di Sini

2. Mengawal paras gula di dalam darah (1)

Penyakit kencing manis adalah penyakit di mana paras gula di dalam darah melebihi paras normal dan ini boleh disebabkan oleh kekurangan insulin ataupun insulin yang kurang sensitif di dalam badan.

Kacang kuda mengandungi kandungan kanji tahan dan amilosa yang tinggi yang menyebabkan gula lambat diserap masuk ke dalam salur darah.

3. Mencegah kanser (1)

Kanser adalah penyakit yang disebabkan oleh pembahagian sel yang tidak terkawal lalu membentuk sekumpulan sel yang tidak normal. Pengambilan kacang kuda menyumbang kepada pengambilan butyrate, sejenis komponen yang dapat menghentikan pembahagian sel dan mengurangkan risiko kanser kolon.

Kandungan karotenoid di dalamnya juga dapat mengurangkan risiko mendapat kanser.

4. Membantu menurunkan berat badan (1)

Pernahkah anda cuba untuk menurunkan berat badan? Menurunkan berat badan merupakan antara proses yang sukar dan memakan masa yang lama namun ianya tidak mustahil dengan cara dan kaedah yang betul.

Tahukah anda bahawa makanan yang mengandungi serat yang tinggi dapat membuatkan kita berasa kenyang dengan lebih lama. Ini mengurangkan pengambilan makanan yang berlebihan dan membantu proses penurunan berat badan.

5. Meningkatkan kesihatan usus (1)

Masalah sembelit dan cirit-birit merupakan antara masalah yang berkaitan dengan sistem penghadaman. Kajian mendapati bahawa pengambilan kacang kuda membantu meningkatkan kesihatan usus di mana ianya meningkatkan frekuensi untuk membuang air besar, memudahkan proses pengeluaran najis dan melembutkan najis.

6. Kaya dengan sumber karotenoid (1)

Seperti yang diterangkan di atas, karotenoid merupakan antara komponen berkhasiat yang terdapat di dalam kacang kuda. Antara kepentingan karotenoid adalah meningkatkan aktiviti sel natural killer iaitu sejenis sel di dalam sistem imunisasi badan.

7. Digunakan di dalam perubatan tradisional (1)

Selain dijadikan makanan, kacang kuda juga digunakan untuk perubatan tradisional. Antara penggunaan kacang kuda untuk tujuan perubatan adalah untuk mengubati penyakit kecacingan, mengurangkan kepanasan di dalam perut, mengubati masalah tekak, penyakit kulit dan lain-lain.

8. Kaya dengan sumber zat besi (2)

Anemia adalah sejenis penyakit yang disebabkan oleh kekurangan sel darah merah. Antara komponen yang diperlukan untuk penghasilan sel darah merah adalah zat besi. Kacang kuda merupakan antara makanan yang kaya dengan sumber zat besi.

Pengambilan makanan yang tinggi zat besi bersama makanan yang tinggi vitamin C dapat membantu penyerapan zat besi. Oleh itu, setiap kali anda mengambil kacang kuda, jangan lupa tambahkan sekali makanan ataupun minuman yang tinggi kandungan vitamin C.

9. Mengawal paras tekanan darah (3)

Penyakit darah tinggi  adalah apabila paras tekanan darah melebihi paras normal tekanan darah dan ini boleh mendatangkan bahaya seperti serangan angin ahmar. Kacang kuda mengandungi kandungan kalium yang tinggi di mana makronutrisi ini dapat membantu untuk menurunkan paras tekanan darah. Kacang kuda juga mengandungi kandungan natrium yang rendah.

Namun anda harus berhati-hati jika membeli kacang kuda yang sudah siap dimasak kerana mungkin terdapat tambahan garam di dalamnya.

10. Menjaga kesihatan sistem saraf (3)

Kacang kuda mengandungi kandungan kolin sejenis komponen yang dapat menyokong fungsi otak dan sistem saraf. Kolin diperlukan untuk penghasilan acethycholine sejenis komponen yang diperlukan untuk fungsi mood, memori, pengawalan otot dan lain-lain.

Kesimpulannya, terdapat pelbagai kebaikan yang dapat diperolehi daripada kacang kuda. Namun pengambilannya haruslah secara bersederhana kerana pengambilan yang berlebihan juga tidak baik untuk kesihatan.

Khasiat Makanan yang Lain

Jukanti, A. K., Gaur, P. M., Gowda, C. L. L., & Chibbar, R. N. (2012). Nutritional quality and health benefits of chickpea (Cicer arietinum L.): a review. British Journal of Nutrition, 108(S1), S11-S26.Elliott, B. (2021). 10 health and nutrition benefits of chickpeas. Healthline. Megan, W. (2019). Chickpeas: Health benefits and nutritional information. Medical News Today.


10 Khasiat Saffron yang perlu anda tahu

Apakah khasiat Saffron pada kesihatan? Artikel ini akan membincangkan beberapa khasiat saffron, kandungan nutrisi dan kompaun sihat di dalamnya.

Pengenalan
Kandungan Nutrisi
Komponen Sihat dalam Saffron
Khasiat Saffron

Apabila disebut sahaja saffron, pasti ramai yang mengenali tentang rempah ratus ini. Crocus sativus L. atau lebih dikenali sebagai saffron atau za’faran merupakan salah satu rempah ratus yang dijual pada harga yang tinggi. Saffron adalah rempah ratus yang terhasil daripada bahagian stigma bunga pokok saffron.

Pokok saffron boleh membesar mencapai ketinggian 15 hingga 30 sentimeter dan untuk memperolehi 5kg gingga 7kg saffron yang kering memerlukan keluasan tanah lebih kurang satu hektar. Setiap bunga hanya mempunyai tiga stigma dan bagi mendapatkan 10 gram stigma saffron pula memerlukan 1,000 kuntum bunga saffron.

Oleh kerana itu, pokok saffron menjadi salah satu tanaman yang diusahakan pada skala yang besar. Akan tetapi, tahukah anda bahawa pokok saffron hanya boleh ditanam di kawasan negara empat musim seperti kawasan Mediterranean, Asia Barat dan Eopah?

Namun demikian, hasil usaha sekumpulan penyelidik Fakulti Sains, Universiti Malaya (UM) diketuai Profeesor Dr. Rosna Mat Taha bersama Nordiyanah Anuar, Noraini Mahmad, Asif Khan, Dr Sadegh Mohajer, Nor Amirah Md. Nor telah berjaya menanam dan menghasilkan bunga saffron di Malaysia.

Menurut kajian tersebut, pokok saffron yang ditanam secara in vivo dalam bilik kultur itu berbunga buat kali pertama dari November hingga Januari lepas. Meskipun ditanam pada skala yang besar, pokok ini perlu dituai secara tradisional iaitu menggunakan tangan.

Penanaman ini memerlukan jumlah tenaga yang banyak dan ini menyebabkan rempah ratus saffron dijual pada harga yang mahal. Selain itu, rempah ratus saffron ini mempunyai warna dan rasa yang menarik serta kesan positif terhadap perubatan menyebabkan orang ramai berlumba-lumba untuk mendapatkannya walaupun harganya melambung. Di Malaysia, harganya boleh mencecah antara RM 28,000 hingga RM 32,000 bagi setiap satu kiogram.

Saffron telah digelar sebagai ‘emas merah’ dunia telah digunakan sejak turun temurun dalam masakan. Kini, saffron juga digunakan secara meluas dan digunakan sebagai bahan pewarna, minyak wangi dan dalam bidang perubatan serta campuran dengan madu untuk makanan kesihatan. Oleh itu, artikel kali ini yang mengorek lebih dalam lagi khasiat yang disembunyikan oleh emas merah dunia ini.

Walaupun saffron ini hanya dikenali sebagai rempah ratus, ianya diperkaya dengan pelbagai nutrisi. Ianya mengandungi nutrisi utama seperti karbohidrat, protein, lemak dan serat. Manakala nutrisi sampingan pula, saffron merupakan sumber vitamin dan mineral yang terbaik. Rajah 1 menunjukkan kandungan makronutrien dalam 100g saffron manakala Rajah 2 pula merungkaikan kandungan mikronutrien dalam 100g saffron.

Kalori: 310kcalKarbohidrat: 65.37gProtein: 11.43gLemak: 5.85gSerat: 3.9g

Vitamin A: 530IUVitamin B2 (Riboflavin): 0.267mgVitamin B3 (Niasin): 1.46mgVitamin B6 (Piridoksin):1.01mgVitamin B12 (Asid Folik): 9.3gVitamin C: 80.8mgNatrium: 145mgKalium: 1724mgKalsium: 111mgKuprum: 0.328mgZat Besi: 11.1mgMagnesium: 264mgMangan: 28.48mgFosforus : 252mgSelenium: 5.6gZink: 1.09mg

Komponen sihat dalam Saffron

Selain daripada makronutrien and mikronutrien, saffron mempunyai kandungan berkhasiat seperti minyak yang meruap dan juga antioksidan. Safranal, bahan organik yang dijumpai dalam saffron. Safranal adalah minyak yang meruap hasil daripada proses degradasi antioksidan iaitu karotenoid dan zeaxanthin.

Safranal adalah bahan yang memberikan saffron aroma yang kuat. Berdasarkan kajian, safranal adalah bahan yang efektif dalam mencegah sawan dalam haiwan. Ini kerana safranal bertindak sebagai agonis pada reseptor GABAA. Agonis merupakan bahan kimia yang bercantum pada reseptor dan mengaktifkan reseptor untuk menghasilkan tindak balas biologi. Selain itu, safranal menghasilkan kesan antiokisdan yang berperanan dalam melawan spesis oksigen reaktif yang boleh menyebabkan pelbagai penyakit.

Safranal juga memberikan kesan ketoksikan yang disebabkan oleh tindak balas ejen kemoterapi terhadap sel kanser. Ini akan melindungi sel-sel baik daripada menerima kesan ketoksikan daripada proses kemoterapi. Seterusnya, safranal juga memberikan kesan anti tekanan perasaan dalam kajian yang melibatkan haiwan dan manusia.

Kandungan berkhasiat yang seterusnya ialah alpha-crocin, sebatian kimia karotenoid yang ditemui dalam bunga saffron. alpha-crocin adalah bahan kimia utama yang memberikan warna merah terang saffron. alpha-crocin memainkan peranan sebagai bahan antioksidan, bahan pewarna makanan, pewarna histologi dan metabolit tumbuhan.

alpha-crocin telah digunakan dalam bidang perubatan kerana berpotensi dalam melegakan rasa sakit yang rendah dan sederhana. Sebagai contoh, sakit kepala, migrain, sakit gigi dan sakit sendi tulang. Selain itu, alpha-crocin yang bertindak sebagai antioksidan, anti septik, anti tekanan perasaan, melancarkan sistem pencernaan dan anti sawan.

10 Khasiat Saffron Terhadap Kesihatan

1. Memberikan Kesan Antioksidan

Seperti yang telah diketahui, saffron diperkaya dengan sebatian tumbuhan yang bertindak sebagai antioksidan. Antioksidan adalah molekul yang melindungi sel daripada radikal bebas dan tekanan oksidatif. Antara antioksidan uatama dalam saffron adalah crocin, crocetin, safranal dan kaempferol.

Crocin dan crocetin adalah pigmen karotenoid dan berperanan dalam memberikan warna merah saffron. Kedua-dua sebatian ini mengandungi kesan anti tekanan perasaan, melindungi sel otak daripada kerosakan yang berterusan, meningkatkan keradangan, mengurangkan selera makan dan membantu dalam mengurangkan berat badan. Safranal pula memberikan saffron rasa dan bau yang unik.

Kajian menunjukkan bahawa safranal membantu dalam memberikan rasa positif kepada diri, meningkatkan kebolehan memori dan keupayaan belajar serta melindungi sel otak daripada tekanan oksidatif. Manakala kaempferol pula membantu dalam mengurangkan keradangan, anti kanser dan akviti ant tekanan perasaan.

2. Melindungi Simptom Tekanan Perasaan

Saffron yang diberikan nama panggilan sebagai rempah ratus yang bersinar, berupaya dalam memperbaiki perasaan seseorang. Satu kajian menunjukkan bahawa pengambilan saffron sebagai makanan tambahan secara signifikannya lebih efektif dalam merawat tekanan perasaan.

Kajian lain membuktikan bahawa pengambilan 30mg saffron setiap hari menghasilkan kesan yang efektif sama seperti ubat untuk merawat tekanan perasaan. Oleh itu, tidak hairanlah saffron digunakan sebagai rawatan sampingan dalam merawat tekanan perasaan. Tambahan pula, kesan sampingan daripada pengambilan saffron tidak seteruk pengambilan ubat merawat tekanan perasaan.

3. Melindungi daripada Penyakit Kanser

Selain itu, saffron yang tinggi dengan antioksidan, berperanan dalam meneutralkan radikal bebas yang berbahaya. Radikal bebas ini boleh menyebabkan penyakit kronik seperti kanser. Satu kajian tabung uji menunjukkan bahawa sebatian saffron berpotensi dalam membantutkan pertumbuhan sel kanser dan membunuh sel kanser tersebut tanpa menjejaskan sel normal yang lain.

Kesan anti kanser ini sangat efektif dalam melindungi daripada penyakit kanser kulit, kanser tulang sum sum, kanser prostat, kanser hati, kanser serviks dan lain-lain. Tambahan pula, kajian yang lain menunjukkan bahawa crocin yang merupakan antioksidan utama dalam saffron, membuatkan sel kanser lebih sensitif terhadap ubat kimoterapi.

4. Mengurangkan Sindrom Sebelum Haid

Sindrom sebelum haid adalah tempoh masa diamana perempuan mengalami perubahan dari segi fizikal, emosi dan psikologi. Kajian menunjukkan bahawa saffron membantu dalam mengurangkan sindrom sebelum haid. Bagi wanita yang berusia 20 hingga 45 tahun, pengambilan 30mg saffron setiap hari lebih efektif dalam merawat sindrom sebelum haid seperti keradangan, sakit kepala, sakit perut dan perubahan dari segi selera makan.

Satu kajian yang lain membuktikan bahawa sindrom sebelum hadi dapat dikurangkan dengan menghidu saffron selama 20 minit. Ini kerana saffron membantu mengurangkan kebimbangan dan menurunkan paras hormon kortisol.

5. Mengurangkan Risiko Masalah Mandul

Tahukah anda bahawa saffron dapat mengurangkan risiko masalah mandul? Aphrodisiacs adalah makanan atau makanan tambahan yang merangsang nafsu seksual. Satu kajian menunjukkan bahawa pengambilan 30mg saffron pada setiap hati selama empat minggu, meningkatkan fungsi erektil bagi lelaki yang mengalami masalah disfungsi erektil disebabkan oleh kesan sampingan pengambilan ubat anti tekanan perasaan.

Bagi perempuan yang mengambil ubat anti tekanan perasaan pula, pengambilan 30mg saffron setiap hari selama empat minggu mengurangkan kesakitan semasa melakukan hubungan seksual dan meningkatkan keinginan seks.

6. Membantu dalam Mengurangkan Berat Badan

Masalah dalam mengurangkan berat badan ialah pengambilan kalori yang berlebihan. Merujuk kepada kajian, saffron membantu dalam membantutkan selera makan. Satu kajian yang dijalankan selama lapan minggu menunjukkan bahawa perempuan yang mengambil saffron sebagai makanan tambahan berasa lebih kenyang dengan lebih lama.

Selain itu, ianya mengurangkan keinginan untuk makan. Kajian lain yang dijalankan selama lapan minggu membuktikan bahawa pengambilan makanan tambahan saffron membantu mengurangkan selera makan dan mengurangkan lemak dalam badan. Kajian tersebut juga membantu mendapatkan berat yang ideal bagi ketinggian dan juga ukur lilit pinggang yang normal.

7. Mengurangkan Risiko Sakit Jantung

Antioksidan dalam saffron mengurangkan risiko sakit jantung. Kandungan flavonoid dalam saffron memberikan perlindungan positif terhadap sakit jantung. Kajian yang melibatkan 20 peserta, dimana 10 daripadanya mengalami sakit jantung. Berdasarkan sebuah jurnal, kesemua peserta menunjukkan peningkatan dari segi kesihatan. Akan tetapi, bagi 10 peserta yang menghidap sakit jantung, terdapat peningkatan yang lebih tinggi.

Tambahan pula, saffron merupakan sumber terbaik riboflavin. Dengan kehadiran crocetin, ianya dapat mengurangkan paras kolesterol dalam badan secara tidak langsang dan mengurangkan risiko atherosclerosis, lantas meminimumkan risiko serangan jantung.

8. Mengurangkan Risiko Penyakit Kencing Manis

Kencing manis merupakan masalah kesihatan global dan semakin meningkat tahun demi tahu. Kandungan saffron seperti crocin, picrocrocin dan safranal, yang dikenali sebagai antioksidan dan anti keradangan. Ketiga-tiga komponen ini juga mengurangkan komplikasi kencing manis seperti hiperglisemia, hiperlipidemia dan tekanan oksidatif berdasarkan kajian yang melibatkan haiwan.

Satu kajian dijalankan selama lapan minggu, menunjukkan bahawa kumpulan yang mengambil saffron sebagai makanan tambahan menunjukkan bahawa keputusan gula dalam darah semasa berpuasa lebih rendah.

9. Meningkatkan Kesihatan Mata

Sedarkah anda bahawa saffron juga diperkaya dengan pigmen jingga-kuning iaitu karotenoid yang berpotensi dalam melindungi sel mata? Kajian terkini menunjukkan bahawa saffron mempunyai kebaikan yang unik terhadap kesihatan mata.

Saffron meningkatkan pengaliran darah kepada retina, melindungi retina daripada kerosakan oksidatif cahaya dan meningkatkan daya penglihatan. Tambahan pula, saffron mengaktifkan mekanisme pertahanan diri dan mengubati secara sendiri dalam retina. Ini akan melindungi retina daripada kerosakan oksidatif.

10. Melindungi daripada Penyakit Alzheimer

Penyakit Alzheimer merupakan penyakit neurodegenratif, penyakit dimana keupayaan kognitif menjadi semakin merundum. Sesiapa yang mengalami penyakit ini akan mula kehilangan keupayaan kognitif seperti memori, pertuturan, perasaan dan personaliti.

Saffron yang merupakan rempah ratus semula jadi, berupaya menjadi salah satu rawatan alternatif bagi penyakit Alzheimer. Ini kerana saffron mengandungi antioksidan yang melawan tekanan oksidatif dan radikal bebas. Antioksidan juga mampu menghalang atau mengurangkan kerosakan otak disebabkan oleh tekanan oksidatif.

Sebagai penutup, selain daripada dijual dalam bentuk rempah, saffron juga dijual secara segar. Sedikit tips untuk dikongsikan, apabila membeli saffron, belilah saffron dimana stigamanya telah dikeringkan berbanding saffron dalam bentuk serbuk.

Ini kerana kebanyak saffron dalam bentuk serbuk telah ditambah dengan perasa yang lain. Tips kedua, pilihlah saffron yang dijual dalam bekas yang dibalut dengan baik dan dipaparkan tarikh saffron tersebut dibungkuskan dan tarikh luput saffron tersebut.

Untuk sesiapa yang belum mengenali saffron lebih dalam, saffron yang segar mempunyai warna merah yang menonjol dan apabila diusap antara jejari, ianya akan menghasilkan aroma yang wangi dan meninggalkan kesan kuning pada jari. Cuba dapatkan saffron yang panjangnya antara 2cm hingga 4 cm dan elakkan daripada membeli saffron yang telah bertukar warna kepada kelabu ataupun jika terdapat bintik-bintik pada stigma.

Tips terakhir, simpan saffron dalam bekas yang tertutup dan simpan pada tempat yang gelap dan sejuk. Disarankan untuk menyimpan saffron dalam peti sejuk dan perlu dielakkan daripada cahaya. Semoga artikel kali ini akan memberikan manfaat kepada para pembaca.

Khasiat Makanan yang Lain

Kamalipour, M. & Akhondzadeh, S. (2011). Cardiovascular Effects of SaffronL An Evidence-Based Review. Tehran Heart Center, 6(2), 59-61. National Medicines Comprehensive Database Consumer Version. (2020). Saffron. WedMD. Nur Adalier & Parker, H. (2016). Vitamin E, Turmeric and Saffron in Treatment of Alzheimer’s Disease. Antioxidants (Basel), 5(4), 40-50.Rudrappa, U. (2019). Saffron Nutrition Facts. Nutrition And You.Com.


Kesan Tidak Mengambil Suplemen Asid Folik yang Tidak Ramai Tahu

Tidak dinafikan kehadiran cahaya mata merupakan pengikat kasih antara setiap pasangan suami isteri. Setiap pasangan yang berkahwin pasti mempunyai naluri untuk memperoleh zuriat.

Samada ia merupakan kehamilan anda yang pertama atau kedua dan seterusnya, persediaan sebelum hamil merupakan suatu perkara yang tidak boleh dipandang remeh kerana ia mampu meningkatkan peluang anda untuk melahirkan bayi yang sihat dan cerdas.

“Sehari selembar benang lama-lama menjadi sehelai kain”

Segala persiapan tidak perlu dilakukan serentak dan boleh dilakukan satu demi satu. Agar anda tidak terasa tertekan dengan perubahan mendadak. Pada permulaanya anda pasti akan merasa terbeban dan kekok dengan pertukaran gaya hidup baru namun ia adalah suatu kebiasaan kerana manusia sifatnya sememangnya begitu apabila terpaksa melakukan suatu perubahan dalam kehidupan.

Ingatlah setiap kesusahan yang dihadapi adalah demi kesihatan diri dan bayi yang bakal dilahirkan. Nescaya ia pasti menjadi suatu pengorbanan yang berbaloi.

Asid Folik – Suplemen Utama Kehamilan

Pada awal perkembangan janin, asid folik membantu dalam pembentukan tiub neural (pembentukan awal sistem saraf). Asid folik sangat penting kerana ia mampu mengelakan kecacatan utama pada otak bayi (anencephaly) dan saraf tunjang (spina bifida)  “ Centers For Disease Control And Prevention “

Asid folik merupakan salah satu vitamin yang tergolong dalam kumpulan vitamin B. Biasanya anda akan dinasihati untuk memulakan pengambilan asid folik seeolok-eloknya 3 bulan sebelum hamil.

Walaupun terdapat situasi yang tidak terjangka seperti hamil tanpa dirancang sebagaimana yangdisebut dalam kalangan masyarakat melayu bunting pelamin.

Anda masih sempat untuk memulakan pengambilannya walaupun telah hamil dan meneruskan pengambilan tersebut sepanjang kehamilan.

Asid folik wujud secara semulajadi dalam sayur-sayuran seperti bayam, kobis , asparagus , brokoli, dan lain-lain seperti kacang tanah, kacang buncis. Benar anda boleh mendapatkan bekalan asid folik melalui sumber-sumber makanan seperti yang dinyatakan.

Namun anda perlu ketahui bahawa folik asid yang terdapat di dalam sayur-sayuran perlu dimakan dengan kuantiti yang sangat banyak untuk mendapatkan kuantiti yang mencukupi.

Pada masa yang sama juga sayur-sayuran tersebut perlu dimasak dengan betul. Kerana asid folik ini boleh rosak apabila terdedah kepada tahap haba yang terlalu tinggi dan lama. Asid Folik penting kepada anda untuk mencegah berlakunya kecacatan sara tunjang bayi. Dalam ilmu perubatan ia dikenali sebagai – (neural tube defects – Spina bifida) atau istilah mudah dalam Bahasa Melayu adalah Sumbing Tulang Belakang.

Kesan Kekurangan Asid Folik Ketika hamil

Kecatatan utama yang boleh berlaku adalah “ anencephaly ” di mana sebahagian daripada otak dan tengkorak tidak terbentuk dengan sempurna. Anda memerlukan 5mg asid folik setiap hari untuk bekalan yang mencukupi. Ia juga tidak boleh diambil sekaligus, sebagai contoh10 biji sehari kerana anda takut anda terlupa untuk mengambilnya pada hari-hariyang seterusnya.

Ini disebabkan proses penyerapan folik asid di dalam usus sangat minima dan tidak boleh diserap dalam kuantiti yang banyak. Anda memerlukannya dalam bentuk supplemen kerana ia tidak dapat dibekalkan sepenuhnya oleh diet harian anda.

Spina bifida (dalam bahasa Latin bermaksud tulang belakang terbelah). Ia adalah kecacatan di tiub neural yang terjadi disebabkan sebahagian atau keseluruhan tulang belakang tidak bercantum dengan sempurna semasa bayi dalam usia awal kehamilan bulan pertama menyebabkan saraf tunjang menjadi terdedah.

Antara gejala kurang upaya yang boleh dialami oleh pesakit spina bifida adalah:

1- Hilang kawalan kencing

2- Hilang kawalan buang air besar

3- Lumpuh anggota kaki

4- Hilang deria rasa pinggul dan kaki

5- Mati pucuk / Mandul

Oleh itu program pemulihan mereka agak rumit dan memerlukan pendekatan multidisiplin ( melibatkan pelbagai kepakaran dan jabatan seperti, pakar neurologi ( saraf ), rehabilitasi, urologi serta jurupulih fisioterapi dan jurupulih carakerja ( occupational therapist ) .

Gejala yang dialami akan meninggalkan kesan dalam segenap aspek kehidupan pesakit samada mental, fizikal, sosial, ekonomi, pendidikan dan sebagainya.

1. Spina Bifida Occulta:

Saraf tunjang adalah normal. Hanya sebahagian kecil tulang yang tidak bertutup. Lapisan kulit yang menutupi kecacatan ini juga adalah normal.

Sebahagian dari lapisan luaran saraf tunjang terjulur keluar tetapi saraf tunjang selalunya sempurna.

Sebahagian dari saraf tunjang terjulur keluar dari tulang belakang yang terpisah.

Menurut kajian kekerapan kes spina bifida atau sumbing tulang belakang untuk terjadi adalah 0.42 kes bagi setiap 1000 kelahiran. Bermakna, setiap 2381 kelahiran hidup, 1 bayi menghidap NTD ( Neural Tube Defect ).

Pada masa yang sama kajian-kajian telus yang diterbitkan oleh laman web www.cochrane.org menyatakan didapati antara faktor yang boleh mengurangkan risiko spina bifida, adalah pengambilan supplemen asid folik sebelum dan ketika hamil.

Bekalan Asid folik di Malaysia adalah tidak terhad dan anda boleh mendapatkannya di mana-mana farmasi yang berdekatan.

Secara kesimpulannya pengambilan suplemen asid folik untuk kehamilan sangatlah penting. Jadi ia tidak sepatutnya diabaikan begitu sahaja.


Cara Mengira Pergerakan Bayi dalam kandungan

Bagaimanakah cara dan teknik untuk mengira pergerakan bayi? Artikel ini akan membincangkan beberapa teknik dan cara betul untuk mengira pergerakan bayi

Mencatat carta pergerakan bayi adalah aktiviti wajib yang akan dilakukan oleh anda semasa hamil. Pergerakan bayi adalah pergerakan yang kuat seperti rasa bayi menumbuk, menendang atau berpusing.

Para doktor dan jururawat akan menasihatkan anda untuk mengira pergerakan bayi sebanyak 10 kali sehari apabila usia kandungan anda memasuki minggu ke 28 minggu atau 7 bulan.

Kaedah ini dapat mengenal pasti  samada bayi dalam keadaan sihat, lemas terbelit tali pusat atau tidak sihat disebabkan mendapat jangkitan kuman menyebabkannya tidak seaktif seperti biasa lalu pergerakkannya pun berkurangan atau tidak sekuat seperti sedia-kala.

Bagaimana mengira carta gerak bayi ?

Carta gerak anak perlu bermula setiap hari pada jam 9 pagi kerana pada masa ini anda selalunya sudah bangun dari tidur dan telah memulakan aktiviti harian.Mengira jumlah pergerakan anak dalam tempoh 12 jam bermula dari jam 9 pagi  hingga jam 9malam dan dalam tempoh 12 jam tersebut perlu ada 10 gerakan kuat.1 pergerakan yang kuat dan diikuti dengan pergerakan ringan tetap dikira sebagai 1 gerakanMencatat waktu semasa lengkapnya 10 pergerakan. Ia mungkin berbeza pada setiap hari, mungkin sebagai contoh pada harini bayi anda melengkapkan 10 pergerakan pada jam 4 petang dan pada keesokkan harinya pada jam 5 petang.Melakukannya pada setiap hari dengan berdisiplin.

Bilakah masanya pergerakan bayi anda dikira tidak normal ?

Tidak lengkap 10 gerakan dalam tempoh 12 jam. Sebagai contoh pergerakan bayi anda hanya mampu mencapai kurang dari 10 gerakan bermula dari jam 9 pagi hingga 9 malam.

Pergerakan bayi lebih lambat seperti biasa. Sebagai contoh pada kebiasaannya pergerakan anak anda lengkap pada jam 4,5,6 atau 7 petang namun pada hari tersebut pergerakannya sangat lambat dan hanya lengkap 10 pergerakan pada pukul 9 malam.

Pergerakan bayi terlalu cepat dari kebiasaan sebagai contoh  pergerakan bayi lengkap pada jam 11.30 pagi atau 12.30 tengahari sedangkan pada hari – hari lain selalunya bilangan pergerakan mencapai 10 pada sekitar jam 4,5,6 atau 7 petang.

Jika anda dapati pergerakan bayi anda tidak normal, anda dinasihatkan untuk terus ke hospital di bahagian PAC ( Pregnancy Assessment Center ) untuk pemeriksaan selanjutnya. Kerana kes seperti ini memerlukan pemantauan rapi di dalam wad bagi mengelakkan sebarang  komplikasi yang tidak diingini.

Perkembangan bayi yang lambat

Kebanyakan pemeriksaan ketika hamil boleh mengesani perkembangan bayi anda. Jika anda pernah mendapat bayi bersaiz kecil pada sebelum ini atau anda merupakan perokok tegar, doktor anda akan memantau proses hamil anda secara teliti.

Pemeriksaan tekanan darah boleh membantu dalam mengesan jika terdapat sebarang kemungkinan untuk berlakunya komplikasi. Jika anda khuatir akan kondisi bayi dalam kandungan,anda boleh memohon untuk uji kaji selanjutnya dijalankan dan kehamilan anda akan dipantau dengan lebih kerap.

Bilakah masa untuk dapatkan bantuan?

Pada minggu-minggu hujung kehamilan, anda seharusnya memantau perkembangan pergerakan bayi anda dengan teliti. Jika anda mendapati pergerakan bayi anda semakin perlahan atau terus berhenti, berkemungkinan bahawa bayi anda kurang sihat. Sila rujuk doktor anda serta merta.

Jika pemeriksaan menunjukkan bayi anda tidak membesar dengan baik di dalam rahim, doktor anda mungkin akan menyarankan bersalin awal samada melalui cara rangsangan bersalin dengan pemberian ubat atau pembedahan caesarean.

Pada masa yang sama,

Jika anda mengalami gejala lain yang berlaku secara mendadak seperti cirit birit, muntah-muntah, sakit di bahagian abdomen atau demam panas, sila rujuk doktor anda serta merta.


Zirconium: Definisi, Sifat, Sejarah dan Kegunaan

Apakah itu unsur zirconium dan sifat-nya? Artikel ini akan membincangkan sifat, sejarah penghasilan zirconium dan kegunaannnya dalam kehidupan seharian kita

Zirconium adalah logam berwarna putih seakan perak. Ianya merupakan elemen peralihan yang berada di kumpulan 4 dalam jadual berkala. Zirconium juga sinonim sebagai bahan hiasan kerana ianya kelihatan seperti berlian pada luaran.

Malahan zirconium banyak ditemui sejak zaman dahulu sebagai azimat kerana dipercayai mampu membawa tuah selain warnanya yang menarik sebagai aksesori. Selain sifat fizikal luaran yang menarik, zirconium mempunyai ketahanan yang tinggi terhada hakisan dan haba apabila dibandingkan dengan logam lain.

Antara sifat utama bagi zirconium adalah seperti berikut:

Nombor Atom: 40Berat: 91.22Kumpulan: 5Takat lebur: 1854 oCTakat didih: 4406 oCKetumpatan: 6.52

Nama ‘zirconium’ dikatakan berasal daripada perkataan parsi ‘zargun’ yang membawa makna warna emas. Menurut sejarah, nama ini diberikan oleh seorang ahli kimia Sir Humphry Davy yang ketika itu sedang mengkaji zirconium dalam usahanya untuk mendapatkan elemen ini secara tulen melalui proses elektrolisis.

Davy bukanlah orang pertama yang menemui elemen tersebut. Zirconium mula ditemui pada tahun 1789, dimana seorang saintis bernama Martin Heinrich Klaproth sedang mengkaji batuan zirkon berasal daripada Sri Lanka. Ketika itu Klaproth mendapati terdapat oksida zirconium (ZrO2) dalam sebatian zirkon namun tidak berjaya mengasingkannya.

Selepas usaha Humphry Davy gagal, hanya pada tahun 1824 zirconium dapat diasingkan secara tulen namun dalam kuantiti yang sedikit. Saintis Jons Berzelius telah memanaskan logam kalium bersama sebatian zirconium iaitu ‘potassium hexafluorozirconate’ (K2ZrF6) dan menghasilkan zirconium dalam bentuk serbuk berwarna hitam. Proses penulenan yang menghasilkan produk zirconium tulen dalam bentuk bar kristal dijalankan pada tahun 1925 apabila Anton Eduard van Arkel dan Jan Hendrick de Boer memanaskan logam magnesium bersama zirconium tetraklorida (ZrCl4).

Penghasilan zirconium secara komersial menggunakan cara proses yang sama. Sumber utama bagi zirconium adalah bijih zirkon dan badeleyit. Australia dan Afrika Selatan merupakan tempat utama bagi perlombongan bijih zirkon manakala badeleyit atau zirconium dioksida (ZrO2) boleh ditemui di Brazil. Antara dua sumber bijih ini, zirkon lebih banyak diproses untuk tujuan komersial kerana menggunakan kos yang lebih rendah.

Kira-kira 1.5 juta tan zirkon dilombong setiap tahun dan logam zirconium dihasilkan sebanyak 7000 tan setahun. Bagi bijih zirkon yang dilombong, ianya akan ditukar kepada zirconium klorida lalu proses penurunan menggunakan magnesium dilakukan untuk mendapatkan logam zirconium yang tulen.

Sifat ketahanan zirconium adalah disebabkan kereaktifannya yang rendah. Secara umumnya, zirconium tidak bertindakbalas dengan mudah dalam keadaan biasa menjadikannya bahan yang stabil.

Zirconium mempunyai lapisan oksida pada permukaannyya yang melindungi dari tindakbalas lanjut bersama oksigen di udara. Namun ianya boleh terbakar dalam keadaan tertentu seperti apabila zirconium disediakan dalam bentuk serbuk dan menggunakan suhu yang tinggi.

Zr + O2 → ZrO2

Zirconium tidak menunjukkan sebarang reaksi apabila bertindakbalas bersama air

Zirconium bertindakbalas bersama elemen kumpulan 17 atau halogen iaitu florin, klorin, bromin dan iodin bagi menghasilkan halida berwarna putih. Bagi membenarkan tindakbalas berlaku, suhu yang agak tinggi perlu digunakan.

Zr + 2F2 → ZrF4

Zr + 2Cl2 → ZrCl4

Zr + 2Br2 → ZrBr4

Zr + 2I2 → ZrI4

Sama seperti reaksinya apabila di udara, zirconium dilindungi oleh lapisan luaran oksida di permukaan menjadikkannya tidak aktif. Namun ianya boleh bertindakbalas dengan asid hidroflorik (HF) bagi menghasilkan produk kompleks.

Zirconium tidak bertindakbalas dengan alkali

Zirconium dalam bentuk batu permata telah popular sejak zaman dahulu. Ianya boleh didapati dalam pelbagai warna seperti kuning, ungu, biru dan merah. Menurut kepercayaan dahulu, zirconium disimpan kerana ianya dipercayai mampu membantu pemiliknya tidur dan membawa kemewahan.

Selain itu, zirconium juga digunakan sebagai perhiasan sejak zaman dahulu lebih-lebih lagi zirconium yang berwarna emas. Zirconium digunakan sebagai hiasan bergantung kepada jenis sebatian. Sebagai contoh, zirconium silikat adalah batu permata semula jadi zirkon manakala zirconium dioksida atau zirconia merupakan bahan bagi batu permata sintetik. Kubik zirkoconia menghasilkan batuan jernih seiras berlian.

Kegunaan utama logam ini adalah sebagai bahan aloi dalam pembuatan alatan nuklear. Sifatnya yang tidak menyerap neutron menjadikannya ideal untuk tujuan ini malahan kira-kira 90% daripada zirconium digunakan dalam industri nuklear.

Zirconium tidak menghasilkan sebarang bahan radioaktif apabila digunakan dalam bahan nuklear. Selain itu, ianya tahan terhadap hakisan serta suhu yang tinggi. Tiub bagi reaktor nuklear menggunakan aloi yang dicampur bersama zirconium.

Zirconium juga mampu bertindak balas dengan udara bagi menghasilkan letupan apabila menggunakan suhu yang tinggi. Oleh itu, zirconium merupakan antara bahan ledakan. Bagi tujuan ini, zirconium perlu dalam keadaan serbuk kerana pada asalnya ianya adalah bahan yang tidak reaktif terhadap oksigen.

Dalam industri, zirconium membantu pemprosesan aloi besi. Ianya bertindak sebagai agen pengeras atau bahan tambahan dalam memproses besi. Selain itu, zirconium juga bersifat kalis air dan kuat menjadikannya sesuai sebagai lapisan permukaan dalam penghasilan bahan bungkusan dan kertas.

Gigi dan Tulang Palsu

Dalam bidang perubatan pula, zirconium dilihat mempunyai potensi yang meluas kerana sifatnya yang serasi secara biologi dalam badan manusia serta ketahanan fizikalnya berbanding logam lain. Sehingga kini terdapat beberapa penemuan yang menggunakan zirconium sebagai bahan ganti bagi logam lain seperti dalam buatan tulang dan gigi palsu serta implan.

Seperti yang telah dibincangkan, sifatnya tidak reaktif terhadap asid dan alkali menjadikannya sesuai bagi kegunaan dalam badan manusia. Namun bagi memastikan zirconium boleh menggantikan logam-logam lain dalam bidang perubatan, kajian lanjut perlu dijalankan bagi memastikan penggunaan zirconium tidak memberi kesan kepada pesakit bagi tempoh masa yang panjang.

Zirconium – LivescienceZirconium – Royal Society of ChemistryZirconium – Britannica


Moscovium: Definisi, Sifat, Sejarah dan Kegunaan

Apakah itu unsur moscovium dan sifat-nya? Artikel ini akan membincangkan sifat, sejarah penghasilan moscovium dan kegunaannnya dalam kehidupan seharian kita

Moscovium ialah unsur sangat radioaktif dan tidak hadir secara semula jadi dan dibuat secara sintetik di makmal, berada dalam kumpulan 15 jadual berkala dalam blok p iaitu blok yang menghimpunkan unsur logam yang berat dan dikateorikan sebagai logam post-transition.

Tidak banyak informasi yang dicatat mengenainya memandangkan ia adalah unsur yang jarang ditemui. Moscovium bersifat pepejal pada suhu persekitaran. Isotopnya yang paling stabil adalah moscovium-290 yang mempunyai jangka hayat 0.65 saat. Unsur moscovium mempunyai ciri persamaan fizikal dan kimia serta berat yang hampir sama seperti unsur bismut.

Kira-kira 100 atom moscovium telah dihasilkan sehingga kini dengan kadar jisim 287 hingga 290. Penyelidik dari Joint Institute for Nuclear Research di Dubna, Russia dan Lawrence Livermore National Laboratory (LLNL), California buat pertama kali menghasilkan unsur moscovium pada tahun 2003. Hasil kerja itu adalah kerjasama antara pasukan penyelidik sains yang diketuai oleh Yuri Oganessian dan Ken Moody.

Nombor Atom: 115Berat Atom: 288Kumpulan: 15Takat Lebur: Tidak diketahuiTakat Didih: Tidak diketahuiKetumpatan (g cm−3): Tidak diketahui

Pada Januari 2016 penemuan moscovium diiktiraf oleh International Union of Pure and Applied Chemistry (IUPAC) dan International Union of Pure and Applied Physics (IUPAP) iaitu sebuah badan berkuasa di dunia yang bertanggungjawab dalam mengeluarkan kenyataan berkaitan terminologi kimia dan fizik, menentukan kaedah standard pengukuran termasuklah menamakan unsur yang baru ditemui.

Pada awalnya moscovium dikenali dengan nama ununpentuim yang diilham dari bahasa Latin namun tidak lama selepas itu ia diubah oleh para pengkaji yang bersepakat menamakannya moscovium bersempena nama wilayah Moscow di mana tempat unsur itu ditemui iaitu di Institut Gabungan Penyelidikan Nuklear.

Nama moscovium telah diluluskan oleh IUPAC pada bulan November tahun 2016. Seterusnya pada tahun 2009 dan 2010 terdapat dua jenis isotop moscovium yang ditemui dengan berat yang lebih besar iaitu moscovium-290. Unsur ini dikatakan mempunyai ciri-ciri persamaan dengan unsur tennessin apabila disintesis secara langsung.

Unsur moscovium yang dihasilkan oleh penyelidik telah dicatatkan dalam jurnal Physical Review pada bulan Februari tahun 2004. Ujikaji ini telah dilakukan pada bulan Julai tahun 2003 di sebuah makmal. Para penyelidik melanggarkan ion americium-243 dengan ion kalsium-48 dalam alat siklotron yang dilapisi dengan lapisan titanium lalu menghasilkan satu atom moscovium-287 dan tiga atom moscovium-288. Keempat-empat atom semuanya cepat mereput menjadi unsur lain.

Isotop Moscovium yang paling stabil ialah moscovium-289 yang mempunyai separuh hayat kira-kira 220 milisaat kemudian berubah menjadi unsur nihonium-285 melalui proses pereputan alfa. Nihonium adalah unsur logam berat yang berada dalam lajur yang sama dengan moscovium tetapi berada dalam kumpulan 13 jadual berkala. Moscovium dan nihonium kedua-duanya mempunyai satu elektron di luar konfigurasi cengkerang.

Kedua-dua unsur ini mempunyai titik lebur dan titik didih yang sama. Ia mencair sekitar 400° C dan mendidih sekitar 1100° C kerana kekuatan ikatan logam mereka yang sama. Selain itu, elekron moscovium bergerak lebih laju daripada atom dengan kelajuan setara dengan kelajuan cahaya. Memandangkan unsur moscovium adalah radioaktif serta berbahaya justeru sehingga kini ia belum mempunyai kegunaan secara biologi atau digunakan di industri.

Sifat kimia unsur moscovium dalam larutan berair muncul sebagai ion Mc+ dan Mc3+. Ia mudah dihidrolisiskan tetapi tidak mudah dengan kompleks seperti halida, sianida dan ammonia.

Sebatian moscovium (I) hidroksida (McOH), karbonat (Mc2CO3), oksalat (Mc2C2O4) dan florida (McF) pula mempunyai ciri-ciri larut dalam air manakala moscovium sulfida (Mc2S) tidak larut dalam air seterusnya moscovium klorida (McCl), moscovium bromida (McBr), moscovium iodida (McI) dan moscovium tiosianat (McSCN) hanya larut sedikit di dalam air.

Moscovium(III) fluorida (McF3) dan moscovium tiozonida (McS3) tidak larut dalam air serta mempunyai ciri yang sama dengan sebatian bismut  manakala moscovium (III) klorida (McCl3), bromida (McBr3), dan iodida (McI3) larut di dalam air serta boleh dihidrolisis dengan mudah untuk membentuk oksihalida seperti McOCl dan McOBr.

Moscovium – BritannicaMoscivium – Royal Society of Chemistry


Plumbum: Definisi, Sifat, Sejarah dan Kegunaan

Apakah itu unsur Plumbum dan sifat-nya? Artikel ini akan membincangkan sifat, sejarah penghasilan plumbum dan kegunaannnya dalam kehidupan seharian kita

Plumbum merupakan sejenis unsur kimia dengan simbol Pb di dalam jadual berkala unsur. Ia terletak dalam kumpulan 14 dan merupakan sejenis logam berat yang lebih tumpat berbanding logam logam lain. Plumbum merupakan sejenis unsur yang ‘lembut’ dan mulur oleh kerana takat leburnya yang rendah.

Plumbum merupakan sejenis logam yang berwarna kelabu kebiruan apabila baru dipotong dan akan bertukar kepada warna kelabu pucat apabila terdedah kepada udara. Plumbum juga mempunyai nombor atom yang paling tinggi dalam kalangan unsur-unsur kimia yang stabil. Ia mempunyai 4 isotop yang stabil.

Sifat Fizikal dan Sifat Kimia Plumbum

Plumbum mempunyai beberapa sifat dan ciri-ciri yang tersendiri. Sifat-sifat ini akan dikategorikan kepada sifat fizikal dan sifat kimia yang dapat membezakannya dengan unsur kimia yang lain.

Dari segi sifat fizikal, Plumbum wujud dalam fasa pepejal pada keadaan normal. Plumbum mempunyai 82 elektron dan dikategorikan sebagai elemen yang berat. Plumbum tulen mempunyai warna kelabu yang terang dengan sedikit tona kebiruan. Apabila terdedah kepada udara, ia akan teroksida dan warnanya akan berubah menjadi kelabu pudar. Walaupun ia sejenis logam, namun Plumbum merupakan sejenis unsur yang lembut sehinggakan ia boleh calar hanya dengan cakaran dengan kuku kita. Ciri-ciri lain ialah plumbum mempunyai ketumpatan yang tinggi, mulur, mudah ditempa dan tahan hakisan. Plumbum mempunyai takat lebur yang rendah berbanding logam lain iaitu 327.5 °C dan takat didih 1749 °C. Plumbum akan berubah menjadi superkonduktor pada suhu -265.96 °C.

Dari segi sifat kimia, Plumbum akan mudah teroksida apabila terdedah kepada udara. Serbuk plumbum halus menghasilkan tindak balas yang agresif apabila dikenakan sumber haba. Ia merupakan sejenis bahan piroforik dan menghasilkan api yang berwarna putih kebiruan apabila terbakar. Plumbum juga bertindak balas dengan kumpulan halida seperti fluorin bagi menghasilkan sebatian plumbum klorida (PbCl2). Plumbum dapat merintang asid seperti sulfurik dan fosforik tetapi tidak dapat merintang asid hidroklorik dan asid nitrik. Manakala alkali pekat pula akan dapat melarutkan plumbum bagi menghasilkan plumbit (PbO2-).

Simbol: PbNombor atom: 82Berat atom: 206.14 gram/molKumpulan: 14Takat lebur: 327.5 °CTakat didih: 1749 °CKetumpatan: 11.34 gram/cm3Konfigurasi elektron: [Xe] 4f 2 5d 10 6s2 6p2

Ahli kimia di serata dunia akan berusaha untuk mengkaji tentang unsur-unsur baru yang terdapat di Bumi. Oleh itu, banyak penemuan dan kemajuan baru dapat dicapai dalam bidang Kimia khususnya.

Menurut catatan sejarah, plumbum mendapat namanya dari bahsa Latin iaitu plumbum. Unsur Plumbum, ia telah ditemui sejak 7000-6500 tahun Sebelum Masihi lagi di Anatolia. Pada zaman Mesir Purba, plumbum telah digunakan sebagai bahan kosmetik dan ini merupakan suatu kemajuan yang hebat pada zaman itu. Selain itu, masyarakat Mesir Purba juga menggunakan plumbum untuk menghasilkan barangan kaca, enamel dan arca. Tamadun-tamadun lain seperti di Timur Tengah menggunakan plumbum sebagai bahan menulis, alat tukaran matawang dan bahan pembinaan. Manakala, catatan di Cina menunjukkan plumbum digunakan sebagai bahan pelali di Mahkamah Diraja dan ubat pencegah kehamilan.

Pada zaman moden, plumbum mula digunakan selepas era penjajahan orang Eropah. Lombong plumbum pertama ditemui pada tahun 1621 di Virginia. Ketika bermulanya revolusi industri pada abad ke-18, Britain merupakan pengeluar utama Plumbum sebelum dipintas oleh Jerman pada pertengahan abad ke-19. Pada tahun 1900, Amerika Syarikat merupakan pengeluar utama plumbum di Dunia.  Pada hari ini, Cina merupakan pengeluar terbesar Dunia bagi plumbum.

Sejak tahun 2014, penghasilan plumbum meningkat di seluruh dunia kerana penggunaannya dalam bateri. Terdapat dua kaedah bagi menghasilkan plumbum. Pertama, dengan melombong bijih mineral dan kedua daripada bahan-bahan kitar semula yang mempunyai unsur plumbum. Pada tahun 2014, 4.58 juta metrik tan plumbum dihasilkan dari kaedah pertama manakala 5.64 juta metrik tan dihasilkan daripada kaedah kedua.

Bagi kaedah pertama, ianya kurang efisyen kerana bijih mineral mengandungi kandungan plumbum yang rendah iaitu hanya sekitar 3-8% sahaja. Bijih mineral ini akan dihancurkan, diasingkan kepada juzuk-juzuk yang berlainan sebelum dikeringkan. Proses ini akan meningkatkan kepekatan plumbum dalam sebatian berkenaan kepada 30-80%. Kaedah ini juga dikenali sebagi kaedah dua peringkat. Peringkat pertama, plumbum sulfida akan dipanaskan bagi menghasilkan plumbum oksida. Dalam proses ini, terdapat beberapa produk sampingan terhasil seperti campuran oksida, sulfat dan silikat.

2 PbS(s) + 3 O2(g) → 2 PbO(s) + 2 SO2(g)↑

Peringkat kedua bermula dengan memanaskan plumbum oksida tadi di dalam relau dengan campuran karbon. Terdapat lagi beberapa proses seterusnya bagi menghasilkan plumbum yang tulen. Proses ini dikenali sebagai pirometalurgi,

2 PbO(s) + C(s) → 2 Pb(s) + CO2(g)↑

Plumbum merupakan sejenis logam berat yang sangat beracun sama ada ditelan atau dihidu. Ia akan menyebabkan kegagalan serta kerosakan pada organ dan tubuh manusia. Pada kepekatan 100 mg/m3, ia berbahaya kepada manusia dan boleh menyebabkan kematian. Plumbum ini akan meresap ke dalam salur darah dan seterusnya mengganggu fungsi enzim dalam badan manusia. Plumbum akan bergabung dengan kumpulan sulfihidril yang terdapat pada banyak jenis enzim. Selain itu, ia juga akan menggantikan logam lain yang memang semulajadi terdapat pada tindak balas enzim. Antara logam-logam yang berisiko untuk digantikan dengan plumbum ialah kalsium, besi dan juga zink. Plumbum juga akan menyebabkan kerosakan yang teruk pada otak dan buah pinggang manusia.

Antara tanda-tanda keracunan plumbum ialah seperti kesakitan pada abdomen badan, hilang upaya pada jari dan anggota, kenaikan tekanan darah dan penurunan kadar denyutan nadi. Bagi wanita hamil, pendedahan kepada plumbum boleh menyebabkan keguguran janin. Pendedahan plumbum yang serius pula akan merosakkan sistem peranakan manusia dan menyebabkan kemandulan.

Kegunaan dan Aplikasi dalam Kehidupan

Plumbum merupakan bahan utama dalam pembuatan peluru untuk pistol dan senapang. Oleh kerana mempunyai ketumpatan yang tinggi dan takat lebur yang rendah, ia sesuai digunakan untuk menghasilkan peluru. Ketumpatannya yang tinggi akan menambahkan retensi kelajuan apabila menembak.

Takat leburnya yang rendah pula akan memastikan senjata berkenaan tidak memerlukan bahagian mekanikal yang terlalu kompleks. Plumbum pada masa kini kekal sebagai bahan utama dalam pembuatan peluru. Ia selalunya akan dicampur dengan logam lain bagi menambah kekukuhannya. Namun baru-baru ini, penggunaan peluru plumbum dikaitkan dengan pencemaran alam sekitar.

Plumbum juga digunakan dalam industri pembinaan. Kepingan plumbum digunakan untuk pembinaan bumbung. Oleh kerana sifatnya yang tahan karat, ia sesuai digunakan kerana dapat bertahan bertahun tahun lamanya tanpa rosak akibat dari hakisan dan proses pengoksidaan.

Selain itu, ia juga digunakan pada dinding bangunan, lantai dan juga siling. Oleh kerana plumbum merupakan suatu bahan yang dapat meyerap bunyi dan getaran, ia sangat sesuai digunakan lebih lebih lagi pada dinding bangunan yang memerlukan ciri-ciri kedap bunyi. Studio studio seperti studio musik dan filem banyak menggunakan kepingan plumbum pada struktur dinding mereka.

Pada abad ke-21, plumbum paling banyak digunakan dalam pembuatan bateri. Bateri ini dikenali sebagai plumbum-asid bateri. Walaupun plumbum mempunyai risiko kesihatan yang serius, namun, oleh kerana penggunaannya dalam bateri tidak melibatkan sentuhan langsung, ia tidak berbahaya kepada pengguna.

Tindak balas kimia antara plumbum, plumbum dioksida dan juga asid sulfurik akan menghasilkan voltan. Di negara negara maju seperti Jepun dan Amerika Syarikat, bateri plumbum ini telah digunakan dalam superkapasitor yang beroperasi dalam skala kilowatt dan megawatt. Walaupun kecekapan bateri ini sedikit kurang berbanding bateri ion litium, namun, kos pembuatannya adalah jauh lebih murah dan mudah.

Brittanica : LeadRoyal Society of Chemistry : Lead